text:
ISIERRA LEONE NEGUINEA
UYehova Wandiphakamisa
UJay Campbell
WAZALWA Ngo-1966
WABHAPTIZWA Ngo-1986
INGXELO YOBOMI Ixhoba lesifo sepoliyo elaba nguvulindlela othe ngxi.
NDAKHULA ndikhubazekile ukususela esinqeni ukwehla ibe ndihlala eFreetown nomama nezinye iintsapho ezingathathi-ntweni. Ngenxa yokuba ndandineentloni ibe ndisoyika ukubonwa ngabantu, ndaphuma eyadini kwaba kanye kwiminyaka eyi-18.
Xa ndandina-18, uPauline Landis, iNgqina elingumthunywa wevangeli laya ekhaya laza lacela ukundifundisa iBhayibhile. Xa ndamxelela ukuba andikwazi kufunda nokubhala, wathi uza kundifundisa. Ndavuma ke.
Zazindivuyisa izinto endandizifunda eBhayibhileni. Ngenye imini, ndacela kuPauline ukuba ndiye kwiintlanganiso zebandla ezazingenela kwelinye ikhaya elingekude kweli lam. Ndathi, “Ndiza kusimelela ngamaplanga.”
Xa uPauline weza kundilanda, umama kunye nabamelwane babenamasikizi. Ndakhasa ndisimelela ngamaplanga ekubeni ndinesiphene ukususela esinqeni ukwehla. Njengokuba ndandihamba, abamelwane bakhwaza uPauline bathi: “Uyamnyanzela. Wakha wazama ukuhamba kodwa woyisakala.”
UPauline ezolile wabuza, “Jay uyafuna ukuhamba nam?”
Ndathi, “Ewe! Ndiyafuna.”
Abamelwane babukela bethe cwaka njengoko ndandisondela egeyithini. Ndathi nje ndakuphuma, batsho ngentswahla yovuyo.
Zazimnandi ke ezo ntlanganiso! Emva koko ndazixelela ukuba ndiza kuziyela eHolweni yoBukumkani. Oku kwakufuna ndizihambele ndiye ngasekupheleni kwesitrato, ndikhwele iteksi, ndize ndicele abazalwana bandifunqule ndinyuke induli. Amaxesh’ amaninzi ndandifika ndimanzi kwaye ndizele ludaka, kufuneke nditshintshe xa ndifika eholweni. Kamva, udade waseSwitzerland wandenzela ububele ngokundithumelela isitulo samavili, ibe ngoku ndihamba bhetele.
Ukufunda ngamanye amaNgqina aneziphene kundincede ndazimisela ukumkhonza nangakumbi uYehova. Ngo-1988 ndaba nguvulindlela othe ngxi. Ndacela uYehova andincede ndifikelele usukelo endandizibekele lona, lokuba ndincede isalamane kunye nomnye okwintsimi yam babe ngabakhonzi bakaYehova. Imithandazo yam yaphendulwa mhla ndakwazi ukunceda abatshana bam ababini kunye nelinye ibhinqa endadibana nalo ndihambisa amaphephancwadi esitratweni, bayamkela inyaniso.
Ngoku iingalo zam azisenamandla, kwaye ndixhomekeke kwabanye ukuze bandiqhube. Ndikwanayo nengxaki yokuqaqanjelwa. Kodwa ndiye ndafumanisa ukuba, iyeza leentlungu kukufundisa abanye ngoYehova. Uvuyo endilufumanayo luyazithomalalisa iintlungu luze lundithuthuzele, kuba uYehova uye wandiphakamisa, kwaye ngoku ndiphila ubomi obunenjongo.


c: text/html

text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
24 Laza ilizwi likaYehova laqhubeka lifika kum ngonyaka wethoba, ngenyanga yeshumi, ngoweshumi umhla enyangeni leyo, lisithi:
2 “Nyana womntu, zibhalele igama lale mini, yona kanye le mini. Kwangale mini ukumkani waseBhabhiloni uhlasele iYerusalem.+
3 Uze uqambe intetho engumzekeliso ngokuphathelele indlu enemvukelo,+ uthi ngabo,
“‘Itsho iNkosi enguMongami uYehova ukuthi: “Beka imbiza yokupheka emlomo ubanzi; yibeke, uze ugalele amanzi kuyo.+
4 Hlanganisela kuyo amalungu,+ onke amalungu alungileyo, ithanga negxalaba; yizalise ngawona mathambo akhethiweyo.
5 Makuthatyathwe eyona ikhethiweyo igusha,+ kuze kufunjwe iinkuni ngeenxa zonke phantsi kwayo. Wabilise amalungu ayo, upheke namathambo ayo phakathi kwayo.”’”+
6 “Ngoko ke itsho iNkosi enguMongami uYehova ukuthi, ‘Yeha kuso isixeko sezenzo zophalazo-gazi,+ imbiza yokupheka emlomo ubanzi, enomhlwa, naloo mhlwa wayo awusuki kuyo! Wakhuphe amalungu ngamalungu akuyo;+ kumele kungenziwa qashiso ngayo.+
7 Kuba lona kanye igazi layo liphakathi kwayo.+ Ulibeke phezu kokukhazimla nakumkhuthuka wengxondorha. Akaliphalazanga emhlabeni, ukuze ligutyungelwe ngothuli.+
8 Ukuze kunyuke ubushushu kuphunyezwe impindezelo,+ igazi layo ndilibeke phezu kokukhazimla, kumkhuthuka wengxondorha, ukuze lingagutyungelwa.’+
9 “Ngoko ke itsho iNkosi enguMongami uYehova ukuthi, ‘Yeha kuso isixeko sezenzo zophalazo-gazi!+ Nam ndiya kuyenza ibe nkulu imfumba.+
10 Zenze zibe ninzi iinkuni. Phemba umlilo. Yibilise ngokucokisekileyo inyama. Uze uwuqongqothe umhluzi, namathambo ayo makatshe.
11 Yimise ingenanto phezu kwamalahle ayo ukuze ibe shushu; nobhedu lwayo lumele lutshiswe, nokungahlambuluki kwayo kumele kunyibilikiswe phakathi kwayo.+ Mawudliwe umhlwa wayo.+
12 Iinkathazo! Idinisile, kodwa umhlwa wayo omninzi awusuki kuyo.+ Mayibe semlilweni naloo mhlwa wayo!’
13 “‘Ekungahlambulukini kwakho yihambo evakalala.+ Ngenxa yokuba kwafuneka ndikuhlambulule, kodwa akuzange uhlambuluke ekungahlambulukini.+ Akusayi kuhlambuluka ndide ndibunqumamisele kuwe ubushushu bam.+
14 Mna, Yehova, ndithethile.+ Kumele kuze,+ yaye ndiza kukwenza. Andiyi kungakhathali,+ ndingayi kuba nosizi+ ndaye ndingayi kuzisola.+ Ngokuqinisekileyo baya kukugweba ngokweendlela zakho nangokwezenzo zakho,’+ itsho iNkosi enguMongami uYehova.”
15 Laza ilizwi likaYehova laqhubeka lifika kum, lisithi:
16 “Nyana womntu, yabona, ndithabatha kuwe into enqwenelekayo+ emehlweni akho ngesibetho,+ ufanele ungazibethi isifuba, ungalili, neenyembezi zakho zingezi.+
17 Ncwina kungekho mazwi. Ufanele ungabazileli abafileyo.+ Zibophe ngesigqubuthelo sakho sentloko,+ ufanele ufake neembadada zakho ezinyaweni zakho.+ Kwaye ufanele ungawagqubutheli amabhovu akho,+ nesonka sabantu akufanele usidle.”+
18 Ndathetha ke ebantwini kusasa, waza wafa umfazi wam ngokuhlwa. Ndenza ke kusasa kanye njengoko ndandiyalelwe.
19 Nabantu bamana besithi kum: “Ngaba akuyi kusixelela na ukuba ezi zinto uzenzayo zinantoni yakwenza nathi?”+
20 Ndandula ke ndathi kubo: “Lona kanye ilizwi likaYehova lifikile kum, lisithi,
21 ‘Yithi kwindlu kaSirayeli: “Itsho iNkosi enguMongami uYehova ukuthi, ‘Yabonani, ndiyayihlambela ingcwele yam,+ iqhayiya lamandla enu,+ into enqwenelekayo emehlweni enu+ nento onemfesane ngayo umphefumlo wenu, yaye oonyana benu neentombi zenu enizishiye ngasemva—ziya kuwa likrele.+
22 Kuya kufuneka ke nenze kanye njengoko ndenzile. Amabhovu enu aniyi kuwagqubuthela,+ nesonka sabantu aniyi kusidla.+
23 Nezigqubuthelo zenu zentloko ziya kuba sezintlokweni zenu, neembadada zenu zibe sezinyaweni zenu. Aniyi kuzimbambazela ningayi kulila,+ yaye niya kubolela kwiziphoso zenu,+ nigcume elowo ngenxa yomnye.+
24 UHezekile ke uye waba ngumhlola kuni.+ Ngako konke akwenzileyo, niya kwenjenjalo. Xa kusenzeka oku,+ niya kwazi ukuba ndiyiNkosi enguMongami uYehova.’”’”+
25 “Mhla ke, nyana womntu, ndathabatha kubo inqaba yabo, nemigcobo yabo, noko kunqwenelekayo emehlweni abo+ nokulangazelelekayo emphefumlweni wabo, noonyana babo neentombi zabo,+
26 akuyi kuthi na ngaloo mhla kufike kuwe osindileyo, akuchaze oko ezindlebeni zakho?+
27 Ngaloo mini uya kuvuleka umlomo wakho kulowo usindileyo,+ uthethe, ungabi saba sisimumu;+ yaye ngokuqinisekileyo uya kuba ngumhlola kubo,+ bazi ukuba ndinguYehova.”+
Yithumele
Yithumele
Hezekile 24
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=26&Chapter=24&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D24%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
Funa Into Exabiseke Ngakumbi Kunegolide
Ngaba wakha wafumana iqhekeza legolide? Bambalwa kakhulu abantu abakha balifumana. Kodwa abaninzi baye bafumana into exabiseke ngakumbi kunegolide. Bubulumko bukaThixo ‘obungenakunikelwa okanye obungenakuthengwa ngegolide.’—Yob. 28:12, 15.
NGANDLEL’ ITHILE, abafundi beBhayibhile abanyanisekileyo bafana nabantu abakhangela igolide. Kufuneka bazimisele, baqhubeke bephengulula iZibhalo ukuze bafumane ubulumko obuxabisekileyo. Njengabafundi beBhayibhile, yintoni esinokuyifunda ngokuhlolisisa iindlela ezintathu efumaneka ngazo igolide?
ULIFUMENE IQHEKEZA LEGOLIDE!
Khawube nombono wakho uhamba ngasemlanjeni uze ubone into engathi liqhekeza lelitye elinqabileyo libengezela elangeni. Uyalichola, uze uvuyiswe kukufumanisa ukuba liqhekeza legolide elingaphantsi nakwintloko yomcinga wematshisi. Umgangatho walo ungaphezu kwedayimani yexabiso eliphezulu. Uyajonga ukuba akunakufumana amanye amaqhekeza na.
Ngokufanayo ke, mhlawumbi nawe unemini ongasoze uyilibale, mhla kwankqonkqoza umkhonzi kaYehova emzini wakho eze kukuxelela ngethemba eliseBhayibhileni. Mhlawumbi usalikhumbula kakuhle ixesha owafumana ngalo iqhekeza legolide eLizwini likaThixo. Kusenokwenzeka ukuba kuxa wawuqala ukubona igama likaThixo, uYehova eBhayibhileni. (INdu. 83:18) Okanye mhlawumbi kuxa wafunda ukuba unokuba ngumhlobo kaYehova. (Yak. 2:23) Ngoko nangoko waqonda ukuba ufumene into exabiseke ngakumbi kunegolide! Waqonda ukuba ufuna ukufumana amanye amaqhekeza egolide aseLizwini likaThixo.
UFUMANA ANGAKUMBI!
Ngamany’ amaxesha iingceba zegolide zinokufumba emithonjeni okanye emilanjeni. Kubakho ixesha laxa abantu abakhangela igolide besenokufumana igolide eninzi kuloo mfumba, mhlawumbi ebiza intywenka yeedola.
Xa wawuqala ukufunda iBhayibhile namaNgqina kaYehova, kusenokwenzeka ukuba waziva njengomntu okhangela inkunkuma efumbileyo yegolide. Ukucingisisa nzulu ngeevesi zeBhayibhile ozifundileyo mhlawumbi kongeza kulwazi owawusele unalo, nto leyo eyakwenza walazi ngakumbi iLizwi likaThixo. Njengoko usiya ufunda inyaniso exabisekileyo eseBhayibhileni, ufumana indlela onokusondela ngayo kuYehova ukuze akuthande uze ufumane ubomi obungunaphakade.—Yak. 4:8; Yude 20, 21.
Ngokufanayo nomntu okhangela kwinkunkuma enegolide exabisekileyo, kusenokwenzeka ukuba uye wazimisela kakhulu ekufuneni ubutyebi beLizwi likaThixo. Emva kokuba ufunde inyaniso ebalulekileyo yeBhayibhile, mhlawumbi wafuna ukuzahlulela nokubhaptizwa.—Mat. 28:19, 20.
QHUBEKA UFUNA!
Umntu okhangelayo unokufumana amaqhekeza egolide kumatye aphume phantsi komhlaba. Kuloo matye unokufumana iindawo ezinamaqhekeza amaninzi egolide anokuthi xa ewaqhekeza afumane loo golide. Ekuqaleni, isenokungabonakali igolide kuloo matye. Ngoba? Kaloku, isenokuba incinane kakhulu! Kodwa kumntu oyikhangelayo, incinane injalo ixabiseke kakhulu.
Kwanaxa umntu sele edlulile “kwimfundiso esisiqalelo engoKristu,” kusafuneka asebenze ngamandla. (Heb. 6:1, 2) Kufuneka usebenze ngamandla xa ufunda iBhayibhile, ukuze ufumane iimfundiso ezintsha noza kuzisebenzisa. Ngoko yintoni omele uyenze ukuze uqiniseke ukuba usoloko uzuza sihlandlo ngasinye ufunda iBhayibhile, nokuba sele uneminyaka uyifunda?
Hlala ukulambele ukufunda. Hlolisisa iingongoma ezibalulekileyo. Qhubeka uzifundisisa nzulu iZibhalo, uya kufumana amaqhekeza axabisekileyo obulumko nokhokelo oluvela kuThixo. (Roma 11:33) Ukuze uzazi ngakumbi iZibhalo, zisebenzise ngendlela efanelekileyo izixhobo zokuphanda ezikhoyo ngolwimi lwakho. Khangela ulwalathiso olufunayo neempendulo zemibuzo yeBhayibhile onayo ungangxamanga. Buza abanye ukuba ziziphi izibhalo namanqaku abaye bawafumanisa eluncedo kwaye ekhuthaza. Ncokola ngezinto ezibangel’ umdla oye wazifumana xa ubufunda iLizwi likaThixo.
Inyaniso kukuba, usukelo onalo ayikokwandisa ulwazi oluchanileyo nje kuphela. Umpostile uPawulos walumkisa ngelithi “ulwazi luyakhukhumalisa.” (1 Kor. 8:1) Ngoko ke, sebenza ngamandla ukuze uhlale uthobekile kwaye womelele elukholweni. Unqulo lwentsapho nokuzifundela iBhayibhile rhoqo, ezi zinto ziya kukunceda uphile ngokuvisisana nemigaqo kaYehova, ukwazi nokunceda abanye. Ngaphezu kwayo yonke loo nto, uya kuvuyiswa kukuba ufumene into exabiseke ngakumbi kunegolide.—IMize. 3:13, 14.
Funda Okungakumbi
UNqulo Lwentsapho—Ngaba Unokulwenza Lube Mnandi Ngakumbi?
Funda ngezi ndlela ziluncedo lwenziwa ngazo unqulo lwentsapho kumazwe ahlukahlukeneyo uze ubone ukuba yiyiphi onokuyizama.
Zintoni Ezifunekayo Ukuze Uyazi IBhayibhile?
Nokuba injani na imvelaphi yakho, unokusazi isigidimi sikaThixo esikwiZibhalo Ezingcwele.


text:
XELISA UKHOLO LWABO | UNOWA
Wasindiswa “Nabanye Abasixhenxe”
NOWA nalo lonke usapho lwakhe babekunye ngoxa kwakusina izantyala-ntyala zemvula. Khawube nombono wabo, kubonakala nje izithunzi zabo ezibangelwa sisibane seoyile, bothukile ngoxa bemamele imvula egalela eluphahleni nasemacaleni omkhombe. Inoba yayisitsho ngamandla.
Njengoko uNowa wayejonge usapho lwakhe
UNowa wayenokholo olungummangaliso. Kwakungenxa yolu kholo le nto uYehova uThixo wamkhuselayo nentsapho yakhe. (Hebhere 11:7) Ngaba olu kholo lwaluza kuphela nje bakungena emkhombeni? Akunjalo, kwakusafuneka babenalo olu phawu nasemva kokungena kwabo. Oku kuyafana nathi namhlanje. Makhe sibone ukuba yintoni esinokuyifunda kukholo lukaNowa.
“IIMINI EZIMASHUMI MANE NOBUSUKU OBUMASHUMI MANE”
Imvula yaqhubeka inetha ‘kangangeemini ezimashumi mane nobusuku obumashumi mane.’ (Genesis 7:
Lo mkhukula wanceda ekupheliseni imvukelo yezithunywa zezulu. Zityhefwe nguSathana, iingelosi ezininzi “zayishiya indawo yazo efanelekileyo yokuhlala” esezulwini, ukuze zibe nabafazi apha emhlabeni, loo nto yabangela ukuba zizale izigantsontso zabantwana ababizwa ngokuba ziiNefili. (Yude 6; Genesis 6:4) Ayithandatyuzwa indlela uSathana awayevuya ngayo xa ebona le mvukelo njengoko yayiphazamisa nabantu basemhlabeni.
Kodwa ke, njengoko le mvula yayigalela, kwanyanzeleka ukuba ezi ngelosi ziyilahle imizimba yazo yenyama zize zibuyele kummandla womoya, kwaye azizange ziphinde ziyifumane loo mizimba. Zashiya abafazi kunye nabantwana bazo ukuba bafe.
UYehova waqalisa ukulumkisa abantu ngalo mkhukula ngemihla kaEnoki, phantse iinkulungwane ezisixhenxe ngaphambili. (Genesis 5:
Akunjalo! KwanoThixo onenceba akazange ayivuyele. (Hezekile 33:
Khawuthekelele ukuba kwakunjani ngeza ntsuku ziyi-40 uNowa nosapho lwakhe besemkhombeni. Njengokuba izantyala-ntyala zazizenzela suku nosuku, inokuba bosibhozo babesenza imisebenzi emincinci kwalapha emkhombeni
Umel’ ukuba uNowa waba nombulelo gqitha
UYehova akakatshintshi. (Malaki 3:6) UYesu Kristu wathi la maxesha siphila kuwo namhlanje afana nqwa ‘nemihla kaNowa.’ (Mateyu 24:
“BATHWALWA NGOKUKHUSELEKILEYO EMANZINI.”
Njengoko lo mkhombe wawusiya unyuka, abo babekuwo babephulaphule izandi zokukrikriza kwamaplanga. Ngaba uNowa wayenexhala ngobukhulu bamaza okanye ukomelela komkhombe? Akunjalo. Izinto ezinjalo zinokucingwa ngabantu banamhlanje kodwa kwakungenjalo kuNowa. IBhayibhile ithi: “Ngokholo uNowa. . . wakha umkhombe.” (Hebhere 11:7) Ukholo entwenini? UYehova wenza isivumelwano noNowa ukuba uza kumkhusela, yena kunye nabo babekunye naye kuloo Mkhukula. (Genesis 6:
Imvula yayeka ukunetha emva kweentsuku ezingama-40. Kwikhalenda yethu, elo xesha limalunga noDisemba 2370 B.C.E. Kodwa kwakusekude ukuba le ntsapho iphume emkhombeni. Le nqanawakazi izele zizilwanyana ezahlukeneyo yayindanda phezu kwezona ntaba zakha zankulu emhlabeni. (Genesis 7:
Kuyabonakala ukuba uNowa wayezigcina engqondweni izinto ezazisenzeka imihla ngemihla. Loo ngxelo isixelela umhla eyaqala ukunetha ngayo imvula kunye nomhla eyayeka ngayo. Iphinda ichaze ukuba yonk’ into esemhlabeni yayiphantsi kwamanzi kangangeentsuku eziyi-150. Ekugqibeleni, amanzi aqalisa ukuwutha. Ngenye imini abangasoze bayilibale, “umkhombe wema kwiintaba zeArarati,” ezingakwiTurkey yemihla yethu. Kumel’ ukuba kwakungoAprili 2369 B.C.E. Iinkcochoyi zeentaba zaqala ukubonakala ngoJuni, kwiintsuku eziyi-73 kamva. Kwiinyanga ezintathu kamva ngoSeptemba, uNowa wagqiba kwelokuba asuse amanye amaplanga eluphahleni. Oko kwanceda kakhulu, kuba batsho bafumana ilanga kunye nempepho epholileyo. Efuna ukuqiniseka ukuba kuyahlaleka emhlabeni, uNowa wakhupha ihlungulu, labhabha kodwa kamva laphinda labuya, okwesibini wakhupha ihobe elada lafumana indawo eyomileyo elinokuhlala kuyo ngaphandle komkhombe.
Alithandabuzeki elokuba uNowa wayexakeke nazizinto zobuthixo. Singazenzela umfanekiso-ngqondweni wale ntsapho ihlanganisana rhoqo ukuze ithandaze ize incokole ngendlela uYehova uBawo osezulwini ayikhusele ngayo. Kuzo zonke izigqibo ezibalulekileyo, uNowa wayefuna ukhokelo lukaThixo. Nasemva kokuba ebonile ukuba ‘umhlaba womile’
Iintloko zamakhaya namhlanje zingafunda okuninzi kumzekelo wale ndoda inokholo. Yayinocwangco, ikhuthele emsebenzini, ingangxami kwaye ibakhusela bonke abo bendlu yayo. Kodwa olona phawu lubalaseleyo kukubeka ukwenza ukuthanda kukaThixo kuqala. Ukuba siyamxelisa uNowa ngezi mpawu, siya kubangela ukuba kubekho intsikelelo kubo bonke abo sibathandayo.
“PHUMA EMKHOMBENI”
Ekugqibeleni uYehova wada watsho. Wathi kuNowa, “Phuma emkhombeni, wena nomfazi wakho noonyana bakho noomolokazana bakho.” Bathobela baza balandelwa zizilwanyana. Njani? Ngaba zazinalo ucwangco? Ewe! Le vesi yeBhayibhile iqhubeka isithi, “zaphuma emkhombeni ngokweentsapho zazo.” (Genesis 8:
UNowa wayeyazi into emele yenziwe kuqala
IBhayibhile isiqinisekisa ngale mpendulo: “UYehova weva ivumba elithozamisayo.” La ntlungu uYehova wayenayo ngoxa abantu babewuzalisile umhlaba ngobubi, yajika yayimigcobo novuyo olungathethekiyo xa wayejonge intsapho ethembekileyo esemhlabeni neyayizimisele ukwenza ukuthanda kwakhe. UYehova wayengalindelanga mfezeko. Le vesi inye iqhubeka ngolu hlobo: “Intliziyo yomntu ityekele ebubini kwasebutsheni bakhe.” (Genesis 8:
UYehova wasisusa isiqalekiso somhlaba. Ngaphambidlana, ngemihla yokuvukela ka-Adam noEva, uThixo wawuqalekisa umhlaba, oko kwaphumela ekubeni kube nzima kakhulu ukutyala uze uvelise iziqhamo ezintle. Uyise kaNowa uLameki wamthiya kakuhle unyana wakhe, onegama ekusenokwenzeka ukuba lithetha “Ukuphumla” okanye “Ukukhululeka,” kwaye waxela kwangaphambili ukuba unyana wakhe wayeya kukhokela abantu aze abakhulule kwisiqalekiso. UNowa wavuya kakhulu akuva ukuba esi siprofeto sasiza kuzalisekiswa nguye kwaye umhlaba wawuza kuchuma ngakumbi. Yiyo loo nto uNowa waba ngumlimi emva koko!
UYehova wanika inzala kaNowa imithetho elula necacileyo ababemele bayilandele
Ukuba eli bali likaNowa laliyintsomi, ngelaphela ngala mnyama. Kodwa uNowa wayengumntu oqhelekileyo, ibe ubomi bakhe babungelulanga. Ngaloo maxesha abantu babesaphila ixesha elide, loo ndoda ithembekileyo kwakuza kufuneka inyamezele eminye iminyaka eyi-350 neyayineenkathazo. Wenza impazamo enkulu xa wanxila ngesinye isihlandlo, kodwa oyena mntu wona nangakumbi ngumzukulwana wakhe uKanan
NjengoNowa, kufuneka sibe nokholo size sinyamezele. Xa abantu abasingqongileyo bemnyhasha uThixo, okanye bemshiya, kufuneka sixelise uNowa singanikezeli. UYehova uyakuxabisa ukunyamezela okunjalo. Njengoko uYesu watshoyo, “lowo unyamezele kwada kwasekupheleni uya kusindiswa.”
^ isiqe. 17 Abanye bacinga ukuba uThixo wazenza azabi namandla ezi zilwanyana okanye zatyhafa, loo nto yazinceda azafuna kutya kuninzi ukuze zihlale ziphila. Enoba wayenza loo nto okanye akunjalo, wasigcina isithembiso sakhe sokuqinisekisa ukuba bonke abo bangaphakathi bakhuselekile.
^ isiqe. 22 Enye into eyayingasekho emhlabeni yindawo owawukuyo uMyezo we-Eden, ekusenokwenzeka ukuba wonakaliswa zizikhukula zamanzi. Ukuba kunjalo, iikherubhi ezaziwugadile loo myezo zazinokukwazi ngoku ukubuyela ezulwini, emva kokwenza lo msebenzi mhle kangangeminyaka eyi-1 600.


text:
Babanjelwe Ukholo Lwabo
IEritrea iwavalel’ entolongweni amaNgqina kaYehova nabanye abantu abakhonza kwezinye iinkonzo ingakhange ibamangalele okanye ibaxoxise ezinkundleni. Amadoda, amabhinqa, abantwana kunye nabantu abalupheleyo abangamaNgqina bavalelwa kuba nje bekhonza okanye ngenxa yezizathu ezingavakaliyo. Abafana bathothoziswa kwezimnyama kuba nje bengavumi ukuya emkhosini ngenxa yezazela zabo.
Xa iEritrea yaba lilizwe elizimeleyo ngo-1993, amaNgqina kaYehova alahlekelwa yinkululeko yawo. UMongamel’ uAfewerki wayohlutha inkululeko yamaNgqina yokuba ngabemi belo ngo-Oktobha 25, 1994, kuba ayengakhange abandakanyeke kunyulo lwezopolitiko lwango-1993 yaye ayengafuni nokuya emkhosini. Ukususela ngoko, iEritrea iye yaqhubeka ivalela, ingcungcuthekisa yaye ixhaphaza amaNgqina kaYehova ngelinge lokuwohlutha ukholo.
Ukuvalelwa Phantsi Kweemeko Ezingaginyisi-mathe
UPaulos Eyassu, uIsaac Mogos noNegede Teklemariam babanjwa ngoSeptemba 24, 1994, kuba bengazange bavume ukuya emkhosini ngenxa yezazela zabo. Amanye amabanjwa angamaNgqina avalelwa kwizisele ezenziwe ngecangci ezinye zenziwe ngelitye okanye ngentsimibi yaye zigrunjelwe phantsi komhlaba. Elinye ibanjwa, uMisghina Gebretinsae, lasweleka ngoJulayi 2011 lineminyaka eyi-62 ngenxa yobushushu obugqithiseleyo bentolongo elalivalelwe kuyo eMeitir. Kukho amaNgqina aliqela akhululwa kule ntolongo ngenxa yempilo enkenenkene.
Abasandul’ Ukubanjwa Kutshanje
Xa amaNgqina kaYehova akumazwe ngamazwe ayehlanganisene ukuze azimase iSikhumbuzo Sokufa KukaYesu Kristu ngoAprili 14, 2014, abasemagunyeni base-Eritrea babamba amaNgqina ayi-90. Abo babanjiweyo babequka amadoda namabhinqa abakubudala obuziinyanga eziyi-16 ukuya kutsho kwiminyaka eyi-85. NgoAprili 27, 2014, kwabanjwa amaNgqina ayi-31 awayehlanganisene ukuze afunde iBhayibhile. Izizathu zokuba abanjwe neemeko avalelwe phantsi kwazo azikaziwa okwangoku.
Iziganeko Ngokwamaxesha
NgoJanuwari 23, 2015
AmaNgqina ayi-58 aye avalelwa engakhange asiwe enkundleni okanye amangalelwe ngokusemthethweni.
NgoDisemba 12, 2014
AmaNgqina ayi-64 aye avalelwa kungakhange kuxoxwe tyala okanye amangalelwe ngokusemthethweni.
NgoJulayi 25, 2014
Uninzi lwamaNgqina avalelwa ngoAprili 14 akhululwa, kodwa la ayi-19 abanjwe ngoAprili 27 asavalelwe; xa ewonke amaNgqina avalelweyo ayi-73.
NgoAprili 27, 2014
Kubanjwe amaNgqina amalunga nayi-31 ebeneentlanganiso.
NgoAprili 14, 2014
Ebudeni beSikhumbuzo Sokufa KukaYesu Kristu kwabanjwa amaNgqina angaphezu kwayi-90.
NgoNovemba 2013
AmaNgqina ayi-52 avalelwa phantsi kweemeko ezingaginyisi-mathe.
NgoAgasti 16, 2012
Kwasweleka uYohannes Haile eneminyaka eyi-68, evalelwe phantsi kweemeko ezilusizi.
NgoJulayi 2011
Kwasweleka uMisghina Gebretinsae, eneminyaka eyi-62, naye evalelwe phantsi kweemeko ezilusizi.
NgoJuni 28, 2009
Abasemagunyeni bambonzeleka ekhayeni lamaNgqina kuqhutywa inkonzo aza abamba amaNgqina ayi-23 aphakathi kweminyaka emibini ukuya kweyi-80. Inani lamaNgqina avalelweyo lantinga laya kutsho kwayi-69.
NgoAprili 28, 2009
Kwashiywa iNgqina lalinye aza amanye avalelwa kwiintolongo eziseMeitir.
NgoJulayi 8, 2008
Abasemagunyeni bagqogqa amakhaya neendawo aphangela kuzo amaNgqina, kwabanjwa ayi-24 yaye uninzi lwalusondla iintsapho.
NgoMeyi 2002
Urhulumente uvala zonke iinkonzo ezingahambisaniyo nezine ezikhethwe nguye.
Ngo-Oktobha 25, 1994
Umyalelo osuka kuMongameli wohlutha amalungelo amaNgqina kaYehova wokuba ngabemi nawokufumana amalungelo asisiseko kwelo.
NgoSeptemba 24, 1994
UPaulos Eyassu, uIsaac Mogos noNegede Teklemariam bavalelwa kungakhange kuxoxwe netyala, yaye basathothoza nanamhl’ oku.
Ngeminyaka Yoo-1940
AmaNgqina kaYehova aqalisa ukubonakala e-Eritrea.


text:
END STOP, UABIkhadi engabonakaliyo
END STOP, UAB
Amanzi esembiwa, Amanzi osela, Ezivenkileni, Ibhiya, Iflawa +22
Ushicelelo
I-V 8:00-22:00
VI 8:00-22:00
VII 8:00-22:00
- END STOP, UAB
Imephu
Umsebenzi udidi
Amanzi esembiwa, Amanzi osela, Ezivenkileni, Ibhiya, Iflawa, Iimveliso semi-ezigqityiweyo, Ijusi, Ilemonade, Imimoya, Indawo yokubhakela, Isiselo esithambile, Ivodka, Iziselo energy, Iziselo ezihlwahlwazayo, Kvass, Liqueurs, Liziphose, Neziselo stores, Okunye drinks, Syrups, Tinctures, Ukutya, Ulimo, iimveliso zokutya, Utywala, Wines, Yomgubo products, Ziphuzo


text:
Ibali 111: Inkwenkwe Eyalalayo
KWOWU! Kwenzeka ntoni apha? Ngaba laa nkwenkwe ilele emhlabeni yenzakele kakhulu? Khangela! omnye wabantu abaphuma endlwini nguPawulos! Uyambona na yena uTimoti phayaa? Ngaba inkwenkwe iwe ngefestile?
Ewe, kwenzeke loo nto kanye. UPawulos wayenikela intetho kubafundi apha eTrowa. Wayesazi ukuba akanakubuya ababone kangangexesha elide kuba kwakufuneka ahambe ngenqanawa ngengomso. Ngoko waqhubeka ethetha de kwasezinzulwini zobusuku.
Le nkwenkwe igama linguYutiko yayihleli efestileni, yaza yalala. Yawela ngaphandle kwefestile, imigangatho emithathu ukuya emhlabeni ezantsi! Ngoko unokusibona isizathu sokuba abantu bekhangeleka bekhathazeke kangaka. Xa abantu bephakamisa inkwenkwe, kwenzeke kanye oko bebekoyikela. Ifile!
Xa uPawulos ebona ukuba inkwenkwe ifile, ulala phezu kwayo eyibambile. Uthi: ‘Ningakhathazeki. Iphilile!’ Yaye kunjalo! Ngummangaliso! UPawulos uyibuyisele ebomini! Kubakho uvuyo ebantwini.
Bonke baya egumbini eliphezulu kwakhona baze bafumane isidlo. UPawulos uyaqhubeka ethetha de kuse. Kodwa ngokuqinisekileyo uYutiko akaphindanga alale! Emva koko uPawulos, uTimoti nabo babehamba nabo bangena enqanaweni. Uyazi na ukuba bayaphi?
UPawulos ugqibezela uhambo lwakhe lwesithathu lokushumayela, yaye usendleleni esinge ekhaya. Kolu hambo wahlala iminyaka emithathu kwisixeko sase-Efese kuphela. Ngoko olu hambo lude ngakumbi kunolo lwesibini.
Emva kokushiya iTrowa, inqanawa imisa eMileto okwethutyana. Ekubeni iEfese iziikhilomitha ezimbalwa nje ukusuka apho, uPawulos uthi makubizwe amadoda amakhulu ebandla eze eMileto ukuze athethe nawo okokugqibela. Kamva, ngexesha lokumka kwenqanawa, hayi indlela abalusizi ngayo ukubona uPawulos ehamba!
Ekugqibeleni inqanawa ibuyela eKesareya. Ngoxa uPawulos ehlala apha endlwini yomfundi uFilipu, umprofeti uAgabho ulumkisa uPawulos. Uthi uPawulos uza kwenziwa ibanjwa ekufikeni kwakhe eYerusalem. Yaye ngokwenene, kwenzeka kanye ngolo hlobo. Ngoko ke, emva kokuvalelwa entolongweni iminyaka emibini eKesareya, uPawulos uthunyelwa eRoma ukuze kuthethwe ityala lakhe phambi komlawuli waseRoma uKesare. Masibone okwenzekayo kuhambo oluya eRoma.
IZenzo isahluko 19 ukusa kwesama-26
Imibuzo
- Emfanekisweni, ngubani le nkwenkwe ilele phantsi, yaye kwenzeke ntoni kuyo?
- Wenza ntoni uPawulos akufumanisa ukuba le nkwenkwe ifile?
- Uya phi uPawulos, uTimoti, kwanabo bahamba kunye nabo, yaye kwenzeka ntoni xa besima eMileto?
- Umprofeti uAgabho umlumkisa athini uPawulos, yaye kwenzeka ntoni kanye njengoko etshilo lo mprofeti?
Imibuzo eyongezelelekileyo
- Funda iZenzo 20:7-38.
Sinokuhlala njani ‘simsulwa egazini labantu bonke,’ ngokuvisisana namazwi kaPawulos akwiZenzo 20:26, 27? (Hez. 33:8; IZe. 18:6, 7)
Abadala bafanele ‘babambelele njani ngokuqinileyo elizwini elithembekileyo’ xa befundisa? (IZe. 20:17, 29, 30; Tito 1:7-9; 2 Tim. 1:13)
- Funda iZenzo 26:24-32.
Ukuba ngummi waseRoma kukaPawulos kwamnceda njani ukuba aphumeze umsebenzi wokushumayela awayewuphathiswe nguYesu? (IZe. 9:15; 16:37, 38; 25:11, 12; 26:32; Luka 21:12, 13)


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
11 Ke kaloku bakusondela eYerusalem, eBhethefage naseBhethani+ kwiNtaba yemiNquma, wathumela ababini kubafundi bakhe+
2 waza wabaxelela oku: “Yiyani kwidolophana ephambi kwenu, kwaye kamsinya nje nakungena kuyo niya kufumana inkonyana le-esile libotshelelwe, ekungazange kukhwele mntu kulo; likhululeni nilizise.+
3 Yaye ukuba nabani na uthi kuni, ‘Kutheni nisenza oku?’ yithini, ‘Liyafuneka eNkosini, yaye iza kulindulula kwaoko libuyele apha.’”+
4 Ngoko baya balifumana inkonyana le-esile libotshelelwe emnyango, ngaphandle kwisitrato esisecaleni, baza balikhulula.+
5 Kodwa bambi babo babemi apho bathi kubo: “Nenzani nikhulula inkonyana le-esile nje?”+
6 Batsho kubo aba kanye njengoko uYesu wayetshilo; yaye babayeka bahamba.+
7 Balizisa inkonyana le-esile+ kuYesu, baza babeka izambatho zabo zangaphezulu phezu kwalo, wahlala phezu kwalo.+
8 Abaninzi bandlala izambatho zabo zangaphezulu+ endleleni, kodwa abanye bagawula amahlamvu+ emasimini.+
9 Abo babehamba phambili nabo babesiza ngasemva babemana bedanduluka besithi: “Sindisa, siyathandaza!+ Usikelelwe lowo uza egameni likaYehova!+
10 Busikelelwe ubukumkani obuzayo bukabawo wethu uDavide!+ Siyathandaza, sindisa kwiindawo eziphakamileyo phezulu!”
11 Kwaye wangena eYerusalem, etempileni; waza wasingasinga zonke izinto, yaye, njengoko ilixa lalisele lihambile, waphuma waya eBhethani nabalishumi elinesibini.+
12 Ngemini elandelayo, bakuba bephumile eBhethani, walamba.+
13 Yaye wabona mgama umkhiwane owawunamagqabi, waya ukuze abone enoba mhlawumbi wayeya kufumana okuthile kusini na kuwo. Kodwa, akufika kuwo, akazange afumane nto ngaphandle kwamagqabi, kuba yayingeloxesha lamakhiwane.+
14 Ngoko wathi kuwo: “Makungabikho nabani na udla isiqhamo kuwe kwakhona ngonaphakade.”+ Yaye abafundi bakhe babephulaphule.
15 Bafika eYerusalem. Apho wangena etempileni waza waqala ukubaphosa ngaphandle abo babethengisa nababethenga etempileni, kwaye wazibhukuqa iitafile zabatshintshi bemali nezihlalo ezide zabo babethengisa amahobe;+
16 yaye wayengavumeli nabani na athwale impahla adlule phakathi etempileni,
17 kodwa wayefundisa esithi: “Akubhalwanga na kwathiwa, ‘Indlu yam iya kubizwa ngokuba yindlu yomthandazo+ yazo zonke iintlanga’?+ Kodwa niyenze umqolomba wabaphangi.”+
18 Yaye ababingeleli abaziintloko nababhali bakuva oko, baza bafuna indlela yokumtshabalalisa;+ ngokuba babemoyika, kuba sonke isihlwele sasithe khamnqa yimfundiso yakhe.+
19 Xa imini sele ihambile, babephuma esixekweni.
20 Kodwa ekudluleni kwabo ngonyezi, bawubona umkhiwane sele ubunile ukususela ezingcanjini.+
21 Ngoko uPetros, ewukhumbula, wathi kuye: “Rabhi, khangela! umkhiwane owuqalekisileyo ubunile.”+
22 Ekuphenduleni uYesu wathi kubo: “Yibani nokholo kuThixo.
23 Inene ndithi kuni nabani na othi kule ntaba, ‘Funquka uze uphoseke elwandle,’ yaye engathandabuzi entliziyweni yakhe kodwa enokholo lokuba oko akutshoyo kuza kwenzeka, kuya kuba njalo kanye.+
24 Kungenxa yoko le nto ndinixelelayo ukuba, Zonke izinto enizithandazelayo nizicele yibani nokholo lokuba sele nizamkele ngokoqobo, yaye niya kuba nazo.+
25 Xa nimile nithandaza, xolelani+ nakuphi na eninako nxamnye naye nabani na; ukuze noYihlo osemazulwini anixolele izigqitho zenu.”+
26 ——
27 Yaye beza kwakhona eYerusalem. Kwaye njengoko wayehamba etempileni, kweza kuye ababingeleli abaziintloko nababhali namadoda amakhulu+
28 baza bathi kuye: “Uzenza ngagunya liphi na ezi zinto? okanye ngubani okunike eli gunya lokwenza ezi zinto?”+
29 UYesu wathi kubo: “Ndiza kunibuza umbuzo omnye. Ze nindiphendule, yaye nam ndiza kunixelela ukuba ndizenza ngaliphi igunya ezi zinto.+
30 Ubhaptizo+ lukaYohane lwaluvela ezulwini na okanye lwaluvela ebantwini? Ndiphenduleni.”+
31 Ngoko baqiqa ngelithi: “Ukuba sithi, ‘Lwaluvela ezulwini,’ uya kuthi, ‘Bekutheni, ke ngoko, ukuze ningamkholelwa?’+
32 Kodwa singanabo na ubuganga bokuthi, ‘Lwaluvela ebantwini’?”—Babesoyika isihlwele, kuba bonke aba babebambe ukuthi uYohane wayengumprofeti ngokwenene.+
33 Ngoko, bamphendula uYesu bathi: “Asazi.” Waza uYesu wathi kubo: “Nam andinixeleli ukuba ndizenza ngagunya liphi na ezi zinto.”+
Yithumele
Yithumele
Marko 11
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=41&Chapter=11&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D41%26Chapter%3D11%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
IBhayibhile—Sithini Isigidimi Sayo?
Sithini esona sigidimi sibalulekileyo seBhayibhile?
Kutheni Simele Sihlolisise IBhayibhile?
Funda izinto ezibangela ukuba iBhayibhile ibe yeyona ncwadi idumileyo ehlabathini, neluncedo.
ICANDELO 1
UMdali Unika Abantu IParadesi
IBhayibhile ikuchaza njani ukudalwa kwabantu? UThixo wasiyala wathini isibini sokuqala?
ICANDELO 2
Abantu Baphulukana Nomhlaba OyiParadesi
Xa wayesohlwaya uAdam noEva ngenxa yezenzo zabo, liliphi ithemba awalinika abantu uThixo?
SECTION 3
Abantu Basinda KuMkhukula
Ububi banda njani emhlabeni? UNowa wabonisa njani ukuba uyindoda ethembekileyo?
ICANDELO 4
UThixo Wenza Umnqophiso NoAbraham
Kwakutheni ukuze uAbraham aye kuhlala eKanan? Nguwuphi umnqophiso uYehova awawenza noAbraham?
ICANDELO 5
UThixo Usikelela UAbraham Nentsapho Yakhe
Yintoni awayeyifundisa abantu uYehova xa wayecela uAbraham ukuba anikele ngoIsake? Waprofeta wathini uYakobi ngaphambi kokuba afe?
ICANDELO 6
UYobhi Ugcina Ingqibelelo
Incwadi kaYobhi ibonisa njani ukuba zonke izidalwa ezikrelekrele zinokufak’ isandla ekuthethelelweni kolongamo lukaThixo?
ICANDELO 7
UThixo Uhlangula Oonyana BakaSirayeli
UThixo wamsebenzisa njani uMoses ekukhululeni amaSirayeli ebukhobokeni baseYiputa? Yayisenzelwa ntoni iPasika?
ICANDELO 8
AmaSirayeli Angena EKanan
Xa amaSirayeli angena eKanan, kwakutheni ukuze uYehova asindise uRahabhi nentsapho yakhe eYeriko?
ICANDELO 9
AmaSirayeli Azifunela Ukumkani
Xa amaSirayeli azifunela ukumkani, uYehova wakhetha uSawule. Kwakutheni ukuze uYehova abeke uDavide endaweni kaKumkani uSawule?
ICANDELO 10
USolomon Ulawula Ngobulumko
Yiyiphi eminye imizekelo yobulumko bukaSolomon? Kwenzeka ntoni akumka kwiindlela zikaYehova?
ICANDELO 11
Iingoma Eziphefumlelweyo Ezithuthuzelayo Nezifundisayo
Yiyiphi incwadi yeendumiso ebonisa indlela uThixo abanceda nabathuthuzela ngayo abo abathandayo? Yintoni etyhilwa ngukumkani kwiNgoma yazo Iingoma?
ICANDELO 12
Ukukhokelwa Bubulumko BukaThixo
Funda indlela isiluleko esiphefumlelweyo sencwadi yeMizekeliso neNtshumayeli esinokukukhokela ngayo nangesizathu sokuba ukhokelwe nguThixo.
ICANDELO 13
Ookumkani Abalungileyo Nababi
Kwenzeka njani ukuze uSirayeli ahlulelane abe nookumkani ababini?
ICANDELO 14
UThixo Usebenzisa Abaprofeti Bakhe
Sasinjani isiprofeto esasidluliselwa ngabaprofeti bakaThixo? Funda ngezigidimi zabo ezine.
ICANDELO 15
Umprofeti Osekuthinjweni Unikwa Imibono Ngekamva
UDaniyeli wafunda ntoni ngoMesiya noBukumkani bukaThixo?
ICANDELO 16
UMesiya Uyafika
UYehova wazisebenzisa njani iingelosi noYohane uMbhaptizi ukuze achaze ukuba uYesu nguMesiya? UYehova wabonisa ngokucacileyo njani ukuba uNyana wakhe nguMesiya?
ICANDELO 17
UYesu Ufundisa NgoBukumkani BukaThixo
Wawusithini umxholo awayeshumayela ngawo uYesu? Wabonisa njani ukuba wayeza kulawula ngothando nangobulungisa?
ICANDELO 18
UYesu Wenza Imimangaliso
Imimangaliso kaYesu ibonisa ntoni ngamandla anawo nendlela aza kulilawula ngayo ihlabathini?
ICANDELO 19
Iziprofeto ZikaYesu Ezichaphazela Ihlabathi Lonke
Yintoni intsingiselo yomqondiso uYesu awawunika abapostile bakhe?
ICANDELO 20
UYesu Kristu Uyabulawa
Sisiphi isikhumbuzo esitsha esasungulwa nguYesu ngaphambi kokuba angcatshwe aze abethelelwe emthini?
ICANDELO 21
UYesu Uyaphila!
Abafundi bakaYesu bafumanisa njani ukuba uThixo umvusile?
ICANDELO 22
Abapostile Bashumayela Ngenkalipho
Kwenzeka ntoni ngoMthendeleko wePentekoste? Zenza ntoni iintshaba xa abafundi bakaYesu babeshumayela?
ICANDELO 23
Ukusasazeka Kweendaba Ezilungileyo
Kwenzeka ntoni emva kokuba uPawulos ephilise indoda yaseListra? UPawulos wafika njani eRoma?
ICANDELO 24
UPawulos Ubhalela Amabandla
Luluphi ulwalathiso olwanikelwa nguPawulos ngokulungelelaniswa kakuhle kwebandla? Wathini ngembewu ethenjisiweyo?
ICANDELO 25
Isiluleko Ngokuphathelele Ukholo, Ihambo, Nothando
UmKristu unokulubonisa njani ukholo? Umntu ubonisa njani ukuba umthanda ngokwenene uThixo?
ICANDELO 26
Umhlaba Uba YiParadesi Kwakhona
Incwadi yeSityhilelo isigqibezela njani isigidimi seBhayibhile?
Isigidimi SeBhayibhile—Ushwankathelo
Uya waya ekutyhila njani ukuba uYesu uya kuba nguMesiya, oya kubuyisela umhlaba oyiparadesi?
Isicangca SeBhayibhile
Funda isicangca esibonisa imbali yeBhayibhile, ukususela ngo-4026 B.C.E. ukusa malunga no-100 C.E.


text:
Yintoni Eyenzekayo EHolweni YoBukumkani?
Khawukhe ungene uzibonele.
Funda Okungakumbi
Kutheni AmaNgqina KaYehova Engathi Yicawa Nje Indawo Akhonzela Kuyo?
Funda ukuba livela phi ibinzana elithi “iHolo YoBukumkani yamaNgqina kaYehova” nesizathu sokuba silisebenzisa.
IiHolo ZoBukumkani ZamaNgqina KaYehova—Zakhelwa Ntoni Yaye Zakhiwa Njani?
Kutheni iindawo esinqulela kuzo zibizwa ngokuba ziiHolo zoBukumkani? Funda ngakumbi ngendlela ezi zakhiwo ezinceda ngayo amabandla ethu.
Kutheni UThixo Enentlangano Yakhe?
IBhayibhile ichaza isizathu nendlela amaKristu okwenyaniso alungelelaniswe ngayo.


text:
Sifanele Sithandaze—Kubani?
NGABA YONKE imithandazo iya ndawonye enoba kuthandazwa kubani? Abantu abaninzi bacinga ukuba kunjalo. Loo ngcamango ixhaswa kakhulu ngabantu abathi zonke iinkonzo zisengela thungeni linye. Ngaba kungathi kanti loo nto bubuvuvu?
IBhayibhile ifundisa ukuba imithandazo emininzi ayiyi kuThixo. Xa kwakubhalwa iBhayibhile yayixhaphakile into yokuba abantu bathandaze kwimifanekiso eqingqiweyo. Nakuba kunjalo, uThixo wayesoloko ebalumkisa abantu ababesenza loo nto. Ngokomzekelo, iNdumiso 115:4-6 ithi ngezithixo: “Zineendlebe, kodwa aziva.” Iyacaca into ethethwa yile vesi. Uthandazela ntoni kuthixo ongasoze akuve?
Kukho ibali eliseBhayibhileni eliyenza icace mhlophe le ngongoma. Umprofeti kaThixo uEliya wathi abaprofeti bakaBhahali mabathandaze kuthixo wabo aze naye athandaze kowakhe. UEliya wathi uThixo wenyaniso uza kuphendula ngoxa owobuxoki engazukuphendula. Abaprofeti bakaBhahali bavuma baza benza umlembelele womthandazo de balila nokulila kodwa ke abazange baphendulwe. Eli bali lithi: “Akuzange kubekho uphendulayo, akuzange kunikelwe ngqalelo.” (1 Kumkani 18:29) Ngaba wona umthandazo kaEliya waphendulwa?
UThixo wawuphendula ngoko nangoko umthandazo kaEliya, ethumela umlilo ukuze utshise umnikelo wakhe. Yayahluke njani le mithandazo mibini? Kukho into ebalulekileyo ngomthandazo kaEliya obhalwe kweyoku-1 yooKumkani 18:36, 37. Mfutshane ibe unamagama angama-30 kuphela ngesiHebhere samandulo. Sekunjalo, uEliya walibiza kathathu igama likaThixo elithi Yehova.
UBhahali othetha ukuthi “mnini” okanye “nkosi” wayenguthixo wamaKanana yaye zazizininzi izithixo ezazinxulunyaniswa naye. Noko ke, uYehova wahlukile kuba nguye yedwa obizwa ngelo gama kuyo yonke indalo. Lo Thixo wathi kubantu bakhe: “NdinguYehova. Lilo elo igama lam; andiluniki omnye uzuko lwam.”—Isaya 42:8.
Ngaba umthandazo kaEliya kunye nemithandazo yabaprofeti bakaBhahali yaya ndawonye? Unqulo lukaBhahali lwalubathoba isidima abantu kuba lwalukhuthaza ubuhenyu nokubingelela ngabantu. Ngokwahlukileyo koko, ukunqula uYehova kwawakhulula amaSirayeli kwezo zinto zithoba isidima. Khawuyicinge kanje le nto: Ukuba ubunokubhalela umhlobo wakho ileta, ngaba ubunokulindela ukuba inikwe omnye umntu ingakumbi ophila ngendlela eyahluke ngokupheleleyo kunaleyo yomhlobo wakho? Ngokuqinisekileyo akunjalo.
Umthandazo kaEliya nowabakhonzi bakaBhahali wabonisa ukuba imithandazo ayiyi ndaweni-nye yonke
Xa uthandaza kuYehova uthandaza kuMdali onguYise wabo bonke bantu. * Umprofeti uIsaya wathandaza wathi: “Wena, Yehova, unguBawo.” (Isaya 63:16) Ngoko ke, lo Thixo ngulo uYesu wathi ngaye kubalandeli bakhe: “Ndinyukela kuBawo noYihlo nakuThixo wam noThixo wenu.” (Yohane 20:17) UYehova nguYise kaYesu. NguThixo awayethandaza kuye uYesu nalowo wafundisa abalandeli bakhe ukuba bathandaze kuye.—Mateyu 6:9.
Ngaba iBhayibhile ithi sifanele sithandaze kuYesu, kuMariya, kwiingcwele okanye kwiingelosi? Akunjalo, kodwa ithi simele sithandaze kuYehova kuphela ngenxa yezi zizathu zibini. Okokuqala, umthandazo luhlobo oluthile lonqulo yaye iBhayibhile ithi sifanele sinqule uYehova kuphela. (Eksodus 20:5) Okwesibini, iBhayibhile ithi uThixo ‘ngumphulaphuli wemithandazo.’ (INdumiso 65:2) UYehova ukhe abanike abantu igunya lak
he kodwa akakho umntu onikwe igunya lokuphulaphula imithandazo. UThixo uyiphulaphula ngokwakhe imithandazo yethu.
Ngoko ke, ukuba ufuna imithandazo yakho iviwe nguThixo khumbula le vesi yeBhayibhile: “Wonk’ ubani obiza egameni likaYehova uya kusindiswa.” (IZenzo 2:21) Kodwa ngaba uYehova uphulaphula yonke imithandazo? Okanye ngaba ikho enye into ekufuneka siyazi ukuze imithandazo yethu iviwe nguYehova?
^ isiqe. 9 Ezinye iinkonzo zithi alifanelanga libizwe igama likaThixo nkqu nasemthandazweni. Noko ke, elo gama livela izihlandlo ezimalunga nama-7 000 eBhayibhileni ngeelwimi zantlandlolo yaye izihlandlo ezininzi livela kwimithandazo nakwiindumiso zabakhonzi bakaYehova abathembekileyo.


text:
ULUTSHA LUYABUZA
Ndiza Kwenza Ntoni Xa Ndihlutshwa Ngabanye?
Kwakhona, phulaphula amacebiso eetshomi zakho nezinto ezithethwa ngootitshala ngokuhlutshwa kwabanye uze dlale umdlalo ongokuhlupha abanye.
Ukuhlutshwa ngabanye akuyonto ingenamsebenzi. Iingxelo zohlolisiso olwenziwe eBritani eziye zakhutshwa kumaziko osasazo zibonisa ukuba abantu abasebatsha abangaphezulu kwabayi-40 pesenti baye bazibulala ngenxa yokuhlutshwa.
Kuthetha ukuthini ukuhlupha abanye?
Ukuhlupha abanye akupheleli nje ekubetheni abanye emzimbeni. Kunokuquka nezi zinto zilandelayo.
Ukugezela abanye. UCeline ona-20 uthi: “
Amantombazana anokuthetha amazwi ahlabayo. Andinakuze ndiwalibale amagama awandibiza ngawo nezinye izinto awazithethayo. Andenza ndaziva ndingento yanto. Akwaba ayesuke andibetha kunale into.”
Ukungabi nazitshomi. UHaley ona-18 uthi: “
Abany’ abantwana endihamba nabo isikolo baqalisa ukungahambi nam. Babengafuni ndihlale nabo ngexesha lesidlo, nto leyo eyabangela ukuba ndihlale ndodwa unyaka wonke. Ndandisitya ndodwa yaye ndikhala.”
Imiyalezo ehluphayo oyithunyelelwa ngefowuni okanye ngekhompyutha. UDaniel ona-14 uthi: “
Ungayixhola nje kabini okanye kathathu ikhompyutha, ulingcolise igama elihle lomnye umntu—okanye ubomi bakhe. Kusenokubonakala ngathi ndiyazibaxa izinto, kodwa le nto inokwenzeka!” Usenokuthunyelelwa iifoto ezikuhluphayo okanye imiyalezo ongayithandiyo kwiselfowuni.
Kutheni abantu behlupha abanye?
Nazi izinto ezidla ngokuba ngunobangela.
Nabo bakhe bahlutshwa. Umfana oselula ogama linguAntonio uthi: “
Ndazixelela ukuba kwanele, andizukuyinyamezela into yokuphathwa kakubi ngoontanga bam, ngoko nam ndaqalisa ukuhlupha abanye ukuze ndamkeleke kwiintanga zam. Ekuhambeni kwexesha ndayicinga le nto ndaza ndayibona indlela engafanelekanga ngayo!”
Abanabantu abanokujonga kubo njengemizekelo emihle. Kwincwadi yakhe ethi Life Strategies for Dealing With Bullies, uJay McGraw uthi: “
Amaxesha amaninzi abantu abahlupha abanye, badla . . . ngokubona kwindlela abazali, oosisi noobhuti babo okanye amanye amalungu entsapho ababaphatha ngayo abanye.”
Bazenza ngathi babhetele kunabanye—kodwa akunjalo. Kwincwadi yakhe ethi The Bully, the Bullied, and the Bystander, uBarbara Coloroso uthi: “
Abantwana abahlupha abanye bazenza bhetele kunabanye. Leyo yindlela abayifihla ngayo intlungu yabo nokuziva bengelutho.”
Ngoobani abadla ngokuhlutshwa?
Umntu osoloko ehamba yedwa. Olunye ulutsha olungakwaziyo ukuncokola luyazahlula kwabanye luze ngaloo ndlela lube ngamaxhoba okuhlutshwa.
Ulutsha olujongwa njengolwahlukileyo. Oku kusenokubangelwa yimbonakalo yalo, uhlanga okanye unqulo, nkqu nokuba nesiphene—nayiphi na into olunokugezelwa ngayo.
Ulutsha olungazithembanga. Umntu ohluphayo unokumbona umntu ongazithembanga. Abantu abanjalo baba zizisulu ekubeni bengakulungelanga ukuzikhusela.
Yintoni onokuyenza xa uhlutshwa?
Sukubahoya. UKylie uthi: “
Abantu abahlupha abanye bayafuna ukubona ukuba yenzekile into ebebeyifuna xa bekugezela ukuze uzicaphukele. Ukuba akubahoyi, bayakuyeka.” IBhayibhile ithi: “
Isilumko siwugcina uzolile [umoya waso] kude kuse ekupheleni.”—IMizekeliso 29:11.
Musa ukuziphindezela. Ukubuyisa isixhiba kudala ezinye iingxaki, akuziphelisi. IBhayibhile ithi: “
Musani ukubuyisela ububi ngobubi nakubani na.”—Roma 12:17; IMizekeliso 24:19.
Musa ukuzifaka engxakini. Cezela kude kangangoko kunokwenzeka kubantu okanye kwiimeko ezinokubangela ugezelwe.—IMizekeliso 22:3.
Yenza into ongakhange ucingelwe kuyo. IBhayibhile ithi: “
Impendulo, xa inobulali, isusa umsindo.”—IMizekeliso 15:1.
Yiba liqhula. Ngokomzekelo, ukuba umntu ukugezela ngokuthi utyebile, suka nje wena uthi: “
Yho, kuza kufuneka ndihle.”
Suka nje uhambe. UNora ona-19 uthi: “
Xa uthula, loo nto ibonisa ukuba ukhulile kunaloo mntu ukuhluphayo yaye uyakwazi ukuzibamba—zinto ezo angenazo yena.”
Zithembe. Intombazana egama linguRita ithi: “
Abantu abagezayo bayakubona xa ungazithembanga yaye banokwenza kuphele naloo ntwana yokuzithemba ubunayo.”
Xelela omnye umntu. Ngokutsho kolunye uhlolisiso, abantu abangaphezulu kwesiqingatha ababa ngamaxhoba okuhlutshwa ngemiyalezo ethunyelwa ngekhompyutha abayixeli loo nto, mhlawumbi kuba besoyika ukuhlazeka (ngokukodwa abantwana abangamakhwenkwe). Kodwa uze ukhumbule, abantu abakugezelayo bayaphumelela xa uzifihla izinto abakwenza zona. Ukuxela kunokuba linyathelo lokuqala lokuphelisa lo mkhwa.


text:
Fundisa Abantwana Bakho
Ngaba Ukhe Uzive Ulilolo Kwaye Usoyika?
ABANTU abaninzi namhlanje baziva bengamalolo; bavakalelwa kukuba akukho mntu ubakhathaleleyo. Nabantu abakhulileyo badla ngokuvakalelwa ngale ndlela. Kodwa abantwana abaninzi namhlanje, kwanabo bakhonza uThixo nabo baziva bengamalolo kwaye bayoyika. Ngaba uyasazi isizathu?— *
Oku kunokubangelwa zizinto ezininzi. Makhe sithethe ngendoda eyayiphila kudala—phantse kwiminyaka eliwaka ngaphambi kokuba azalwe uYesu. Igama layo yayinguEliya. Wayephila xa abantu abaninzi kwaSirayeli babephambukile ekukhonzeni uThixo oyinyaniso uYehova. Inkoliso yaqalisa ukunqula uthixo wobuxoki uBhahali. UEliya wathi: “Ndim kuphela oseleyo.” Ucinga ukuba nyhani yayinguEliya kuphela owayekhonza uYehova?—
Nangona uEliya wayengazi, abantu abaninzi kwaSirayeli babesamnqula uThixo wenyaniso. Kodwa babezifihlile. Babesoyika. Ngaba uyazi ukuba kwakutheni?—
UAhabhi ukumkani wakwaSirayeli, wayengamkhonzi uYehova; wayenqula uBhahali uthixo wobuxoki womfazi wakhe ongendawo, uIzebhele. Yena noAhabhi bebefuna abo babekhonza uYehova baze bababulale, ngokukodwa uEliya. Yiloo nto eyabangela ukuba uEliya asabe. Wabaleka umgama ongangeekhilomitha eziphantse zibe ngama-483, ukuya kwintlango yaseHorebhe, ekwabizwa ngokuba yintaba yeSinayi eBhayibhileni. Kuloo ntaba kumakhulu eminyaka ngaphambi kwexesha likaEliya uYehova wanika abantu bakhe iMithetho Elishumi neminye iMithetho yakhe. UEliya wazifihla emqolombeni eHorebhe. Ngaba ucinga ukuba uEliya wayefanele oyike?—
IBhayibhile ibonisa ukuba ngaphambilana uYehova wayesebenzise uEliya ukuze enze imimangaliso. UYehova wakha waphendula umthandazo kaEliya wokuba athobe umlilo ezulwini ukuze utye umbingelelo. Ngaloo ndlela uYehova wabonisa ukuba wayenguThixo wenyaniso kungekhona uBhahali. Ngoxa wayesekulo mqolomba uEliya, uYehova wathetha naye.
Wabuza uYehova: “Uyintoni na apha?” UEliya wamphendula wathi: ‘Ndim kuphela oseleyo kubanquli bakho.’ UYehova wamluleka ngobubele uEliya esithi: ‘kusekho abantu abangamawaka asixhenxe andikhonzayo.’ UYehova wayalela uEliya ukuba abuyele, kuba unomsebenzi omninzi afuna awenze.
Ucinga ukuba yintoni esinokuyifunda kumzekelo kaEliya?— Sifunda ukuba nabo bakhonza uYehova bakhe boyike ngamaxesha athile. Sonke abaselula nabakhulileyo kufuneka sicele uncedo kuYehova. IBhayibhile ithembisa ukuba: “Usondele uYehova kubo bonke abo bambizayo.”
Kukho esinye isifundo: Sokuba kuyo yonke indawo sinabazalwana noodade abamthandayo uYehova nabasithandayo. IBhayibhile ithi: “Behlelwa kwaziimbandezelo ezifanayo nabazalwana [bethu] bonke ehlabathini.” Akukuvuyisi na ukwazi ukuba asisedwanga?—
Funda eBhayibhileni yakho
^ isiqe. 3 Ukuba ufundisa umntwana, isikhewu senzelwe ukuba umvumele aphendule.


text:
Umhloli Wezokhuseleko Uncoma AmaNgqina
Emva kokuba umhloli wokhuseleko ovela kwarhulumente eye kulwakhiwo lweHolo yoBukumkani kwilokishi yaseSydney, eAustralia, wathi: “
[Yayiyenye] yeendawo ezigqwesileyo xa kufikwa kumba wokhuseleko kwendakha ndaya kuzo.”
Lo mmhloli wabhala wathi: “
Zonke izinto zazisenziwa ngocwangco . . . Kwakucocekile yaye kulula ukuhambahamba kuso, zonke iintambo zombane zazigqunywe ngeplastiki ukuze zingenzakalisi abantu yaye nezixhobo zokucima umlilozazikulungele ukusebenza . . . Bonke abantu babenxibe impahla egquma iingalo nemilenze, entloko benxibe iminqwazi yokukhusela neendondo ezikhusela amehlo. . . . Abantu babencedana.”
UVictor Otter, umlawuli esizeni uthi: “
AmaNgqina alujonga ukhuseleko njengento ebaluleke gqitha. Xa sisebenza phantsi kwemeko ezikhuselekileyo, sibonisa indlela uThixo abujonga ngayo ubomi yaye oko kwenza abantu bamanyane yaye bonwabe. Emva kokusebenza nzima imini yonke, ndisoloko ndigoduka ndincumile.”
Loo Holo yoBukumkani ehlala abantu abayi-127 yagqitywa ngoAprili 2012.


text:
Ukukhululeka
ukukhululeka kuthetha imeko apho umntu ngamnye akwaziyo ukwenza ngendlela abona ngayo kungenjalo, abe uyakwazi ukuphuhlisa isakhono sakhe, kuloo nto kuthethwa ngayo ngelo xesha umzekelo kwikhululeko yezopolitiko. ligama elintsingiselo yalo imbaxa.
Ukukhululeka yintetho esetyenziswa nelamkelwa njengegama elithehta inkululeko kuphela, ngokwale nkululeko umntu uxhamla inkululeko ngokuthi aphume kwintlalo yokucinezelwa ngenkani, le nkululeko ihamba ngokweembono zomntu olwela inkululeko ngokwasekuhlaleni, kanti ke kwelinye icala, ibeka umnwe kwizinto eziyimfuneko ngokwasekuhlaleni nangokwezoqoqosho kwanokuphathwa kwabantu ngokufanayo, njengasemandleni olawulo nakwizixhobo zokunceda abantu bakwazi ukuphumeza ezi njongo. Kananjalo, itsha-ntliziyo elilwela inkululeko ngokwasekuhlaleni liqhoboshela ukukhululeka (okokutsho, inkululeko) ekwabelaneni ngokulinganayo ngefuthe lamandlaezopolitiko oko kutsho, ngolawulo lwesininzi) xa sithetha ngokukhululeka okwakhayo. Eyona nto bayithethayo bathi inkululeko kungekho ngalingana ithetha ukongamela kwalowo unamandla kunabanye. Ngoko ke, inkululeko kunye nentando yesininzi zibonwa njengabaphikisani abathi bazalane kodwa ekugqibeleni. [1][2][3][4]
Emsebenzini wakhe, UJohn Stuart Mill, ongokukhululeka, waba ngowokuqala ukuwubona umahluko phakathi kokukhululeka njengesenzo nokukhululeka ngaphandle (kokunyanzelwa ukuba wenze into). UMill wakwazi noku okokuba iyintoni na "indalo kunye nemiqathango yamandla engabonwa njengenokusetyenziswa ngokusenthethweni kubo bonke abantu basekuhlaleni" ade ke ngoko, achaze he describes an inherent and continuous antagonism between liberty and authority and thus, the prevailing question becomes "how to make the fitting adjustment between individual independence and social control"[5].
Types of freedom[tshintsha | edit source]
Some of the main types of human freedom are: freedom to life, freedom of association, freedom of belief, freedom of speech, freedom to express oneself, freedom of the press, freedom to choose one's state in life. However, the civil constitutions of each country have different definitions of the freedoms allowed to the citizens. It has been argued that any law limits freedom, since it sets limits on what people may do.
Other pages[tshintsha | edit source]
References[tshintsha | edit source]
- ↑ Rawls, John (1996). Political Liberalism, New York: Columbia University Press.
- ↑ Rawls, John (1999). Law of Peoples, Cambridge, MA: Harvard University Press.
- ↑ Rawls, John (1999). A Theory of Justice, revised edition. Cambridge, MA: Harvard University Press.
- ↑ Rawls, John (2001). Justice as Fairness: A Restatement, Erin Kelly, ed. New York: Columbia University Press.
- ↑ Mill, J.S. (1869)., "Chapter I: Introductory", On Liberty. {http://www.bartleby.com/130/1.html}


text:
Ibali Lobomi
Inkonzo Yexesha Elizeleyo—Apho Iye Yandikhokelela Khona
Xa ndikhangel’ emva kwiminyaka eyi-65 endiyichithe kwinkonzo yexesha elizeleyo, ndingatsho ndithi ubomi bam bebuzaliswe zizihlandlo ezimyoli. Anditsho ukuba zazingekho iintsuku apho ndandiba buhlungu okanye ndidimazeke. (INdu. 34:12; 94:19) Nakuba kunjalo, ndiphile ubomi obuyolisayo nobunenjongo!
NgoSeptemba 7, 1950, ndaya kukhonza kwiBheteli eseBrooklyn. Ngelo xesha iBheteli yayinabazalwana noodade abayi-355 beentlanga ezahlukahlukeneyo nabaneminyaka eyi-19 ukusa kweyi-80 ubudala. Abaninzi kubo babengabathanjiswa.
INDLELA ENDAQALISA NGAYO UKUKHONZA UYEHOVA
Ndakufunda kuMama ukukhonza ‘uThixo onoyolo.’ (1 Tim. 1:11) Waqalisa ukukhonza uYehova ndiseyinkwenkwana. Ndabhaptizwa ngoJulayi 1, 1939, ndineminyaka elishumi ubudala, kwindibano yesiphaluka eyayiseColumbus, eNebraska, eUnited States. Sasihlanganisene kwiholo eqeshiweyo, simalunga nekhulu ababekho apho, siphulaphule intetho erekhodiweyo eyayinikelwa nguJoseph Rutherford eyayisithi “Fascism or Freedom.” Yathi xa iphakathi le ntetho, kwafika ihlokondiba labantu kwelo holo sasihlanganisene kulo. Lanyanzelisa ukungena, laphazamisa indibano yethu laza lasinyanzela ukuba siphume edolophini. Sahlanganisana kwifama yomnye umzalwana ekufutshane nedolophu, sagqibezela loo ntetho. Andikawulibali nangoku umhla endabhaptizwa ngawo!
UMama wazama kangangoko anako ukundikhulisela enyanisweni. Nakuba uTata wayezilungele, wayengenamdla kunqulo nakubomi bam njengomKristu. Ndandikhuthazwa nguMama namanye amaKristu ebandla laseOmaha.
INDLELA ENDAGQIBA NGAYO NGOKO NDIZA KUKWENZA NGOBOMI BAM
Xa ndandiza kugqiba esikolweni samabanga aphakamileyo, kwafuneka ndenze isigqibo ngoko ndandiza kukwenza ngobomi bam. Ndandisiba nguvulindlela weeholide zekhefu (ngoku ebizwa ngokuba bubuvulindela bobuncedani), rhoqo ngeeholide zehlobo, nabanye ababeziintanga zam.
UJohn Chimiklis noTed Jaracz, abazalwana ababini abaselula nabangatshatanga ababephumelele kwiklasi yesixhenxe kwisikolo saseGiliyadi, bathunyelwa kwingingqi yethu njengabajikelezi. Ndothuka ndakuva ukuba babeneminyaka engaphezulu kancinci kweyi-20. Ngelo xesha mna ndandineminyaka eyi-18 ndiza kugqiba isikolo. Ndisakhumbula mhla uMzalwana uChimiklis wandibuza ukuba ndiza kwenza ntoni ngobomi bam. Xa ndamxelelayo, wathi: “Ewe, ngenela inkonzo yexesha elizeleyo. Akwazi apho iya kukhokelela khona.” Elo cebiso, kunye nomzekelo wabo wandichukumisa. Ngoko ngo-1948 ukugqiba kwam isikolo, ndaba nguvulindlela.
INDLELA ENDANGENA NGAYO EBHETELI
NgoJulayi 1950, ndaya nabazali bam kwindibano yezizwe ngezizwe eyayikwibala laseYankee kwiSixeko saseNew York. Kuloo ndibano, ndaya kwintlanganiso yabo banomdla wokukhonza eBheteli. Ndabhala ileta, ndicela ukukhonza khona.
Nakuba uTata wayengenangxaki nokuba nguvulindlela kwam nokuhlala ekhaya, wayevakalelwa kukuba ndimele ndikhuphe imali ethile ekubeni ndihlala yaye ndisitya kwakhe. Ngoko ngenye imini, kwinyanga ka-Agasti, ngoxa ndandiyokufuna umsebenzi, ndaqala ndajonga ibhokisi yethu yeposi. Ndafumana ileta esuka eBrooklyn. Yayisithi: “Ndisifumene isicelo sakho sokukhonza eBheteli. Ndivile ukuba uyavuma ukuhlala eBheteli de iNkosi ikukhuphe. Ngoko ndicela ufike apha eBheteli e-124 Columbia Heights, eBrooklyn, eNew York, ngoSeptemba 7, 1950.” Le leta yayisayinwe nguNathan H. Knorr.
Ukubuya kukaTata emsebenzini ngaloo mini ndamxelela ukuba ndifumene umsebenzi. Wathi: “Wenze kakuhle, uwufumene phi?” Ndaphendula: “KwiBheteli eseBrooklyn. Ndiza kurhola i-$10.00 ngenyanga.” Yamothusa le nto, kodwa wathi ukuba yinto endikhetha ukuyenza le, mandiyenze ngamandla am onke. Akuzange kudlule xesha lide emva koko, wabhaptizwa kwindibano eyayikwiBala laseYankee ngo-1953!
Okuvuyisayo kukuba, uAlfred Nussrallah endandinguvulindlela kunye naye wabizwa eBheteli, ngoko sahamba sobabini. Ekuhambeni kwexesha watshata, baza yena nomfazi wakhe uJoan baya eGiliyadi, emva koko baba ngabathunywa bevangeli eLebhanon, baza kamva baba ngabaveleli abahambahambayo eUnited States.
IZABELO ZASEBHETELI
Ukufika kwam eBheteli ndasebenza kwiSebe lokuShicilela, elidibanisa iincwadi. Incwadi yokuqala endasebenza kuyo yayisithi What Has Religion Done for Mankind? Ndasebenza iinyanga ezisibhozo kwiSebe lokuShicilela, ndaza emva koko ndabelwa ukuba ndisebenze kwiSebe leNkonzo ngaphantsi koMzalwana uThomas J. Sullivan. Kwakulilungelo ukusebenza naye, ndangenelwa kakhulu kubulumko namava awawazuza ukutyhubela iminyaka esentlanganweni.
Emva kokuba ndichithe iminyaka emithathu kwiSebe lokuShicilela, kwafika uMax Larson owayengumveleli wesebe lokushicilela esithi uMzalwana uKnorr ufuna ukundibona. Ndazibuza ukuba kazi ndenze ntoni. Kwathi xibilili xa uMzalwana uKnorr wabuza ukuba ndizimisele ukuyishiya na iBheteli. Wayefuna umntu owayeza kusebenza eofisini yakhe ngoko efuna ukwazi ukuba mna ndiza kukwazi na. Ndathi andizimiselanga kuhamba. Ndasebenza apho iminyaka eyi-20.
Ayinakuthelekiswa nanto imfundo endayifumana kuMzalwana uSullivan noKnorr nabanye ababesebenza eBheteli abafana noMilton Henschel, uKlaus Jensen, uMax Larson, uHugo Riemer, kunye noGrant Suiter. *
Abazalwana endisebenze phantsi kwabo babelungelelene, beyimela kakuhle intlangano. UMzalwana uKnorr wayezibhokoxa ehambisela phambili izilangazelelo zoBukumkani kangangoko anako. Abantu abasebenze phantsi kwakhe bathi wayengeneka. Sasithetha ngokukhululekileyo nangokuzithemba naxa siza kuveza izimvo ezahlukileyo kwezakhe.
Ngesinye isihlandlo, uMzalwana uKnorr wayethetha nam ngokwenza izinto ezibonakala zingenamsebenzi. Wandibalisela ukuba xa wayesengumveleli wesebe lokushicilela wayedla ngokufowunelwa nguMzalwana uRutherford athi: “Mzalwana uKnorr, xa usiza kwisidlo sasemini, uz’ undiphathele iirabha zokucima ipensile (erasers). Uzibeke apha edesikeni yam.” Zisuka nje uMzalwana uKnorr wayesiya kuzithatha ezi rabha kwindawo ezihlala kuyo, aze azifake epokothweni. Emva kwemini wayezisa eofisini kaMzalwana uRutherford. Yayiyinto encinci le, kodwa yayiluncedo kuMzalwana uRutherford. Emva koko uMzalwana uKnorr wathi kum: “Ndithanda ukuba iipensile zam zihlale ziloliwe. Ndicela uzilole qho kusasa.” Kangangeminyaka, ndandiqinisekisa ukuba iipensile zakhe zihlala ziloliwe.
UMzalwana uKnorr wayedla ngokusixelela ngendlela ekubaluleke ngayo ukumamela kakuhle xa sicelwe ukuba senze umsebenzi othile. Ngeny’ imini wandinika umyalelo ocacileyo ngendlela yokusombulula ingxaki ethile, kodwa zange ndimphulaphule kakuhle. Loo nto yamenza wahlazeka. Ndibuhlungu, ndambhalela ileta ndisithi ndiyazisola ngento endiyenzileyo ibe ndibona kukuhle ukuba andithumele kwelinye isebe. Kwangaloo ntsasa, uMzalwana uKnorr weza edesikeni yam, wathi: “Robert, ndiyifumene ileta yakho. Wenze impazamo, ndathetha nawe ngayo. Ndiqinisekile soze uphinde uyenze. Masibuyele emsebenzini ke ngoku.” Ndaluxabisa gqitha uvelwano lwakhe.
UMNQWENO WOKUTSHATA
Nakuba ndandisele ndikhonze eBheteli iminyaka esibhozo, ndandingekazimiseli kuyishiya le nkonzo. Kodwa ke, yonke loo nto yatshintsha. Ngexesha lendibano yezizwe ngezizwe eyayikwiBala laseYankee nasePolo Grounds ngo-1958, ndadibana noLorraine Brookes, udade endandimbone ngo-1955 ngoxa wayenguvulindlela eMontreal, eKhanada. Ndayithanda indlela ayithanda ngayo inkonzo yexesha elizeleyo nokukulungela kwakhe ukuya naphi na apho intlangano kaYehova ithi makaye khona. Usukelo lwakhe yayikukuya kwiSikolo saseGiliyadi. Xa wayeneminyaka eyi-22, wamkelwa kwiklasi ye-27 eyayingo-1956. Emva kokuphumelela kwakhe waya kuba ngumthunywa wevangeli eBrazil. Mna noLorraine saqalisa ukuthandana ngo-1958, waza wavuma ukunditshata. Sasizimisele ukutshata kunyaka olandelayo size sibe ngabathunywa bevangeli sobabini.
Xa ndaxelela uMzalwana uKnorr ngeenjongo zam, wacebisa ukuba silinde iminyaka emithathu, size emva koko sitshate sikhonze eBheteli yaseBrooklyn. Ngelo xesha ukuze isibini sihlale eBheteli emva kokuba sitshatile, omnye waso wayemel’ ukuba ukhonze eBheteli iminyaka elishumi nangaphezulu abe omnye ekhonze iminyaka emithathu. Ngoko uLorraine wavuma ukukhonza kwiBheteli yaseBrazil iminyaka emibini waza omnye unyaka wawukhonza kule iseBrooklyn.
Kwiminyaka emibini yokuqala singejile sasincokola ngeeleta kuphela. Kwakudura ukufowuna, ibe kwakungekho ziemail ngelo xesha! Satshata ngoSeptemba 16, 1961, ibe intetho yomtshato wethu yanikelwa nguMzalwana uKnorr ngokwakhe. Ewe kona, loo minyaka sayilindayo yayibonakala imide. Kodwa ngoku, xa sikhangel’ emva ngolwaneliseko novuyo kule minyaka iyi-50 sitshatile, siyavuma ukuba asizange silindele ilize!
AMALUNGELO ENKONZO
Ngo-1964 ndafumana ilungelo lokutyelela amanye amazwe njengomveleli otyelela amasebe. Ngelo xesha, abafazi babengahambi nabayeni babo kula matyelelo. Yatshintshwa kodwa loo nto ngo-1977, abafazi batsho bahamba nabayeni babo. Ngaloo nyaka mna noLorraine sapheleka uGrant Suiter nomfazi wakhe uEdith sityelela iiofisi zamasebe eJamani, eOstriya, eGrisi, eCyprus, eTurkey, nakwaSirayeli. Ewonke ayi-70 amazwe endiwatyeleleyo.
Ngo-1980 xa sasisiya eBrazil, uhambo lwethu lwasisa kwesinye isixeko ekuthiwa yiBelém, apho uLorraine wakha wangumthunywa wevangeli khona. Satyelela nabazalwana baseManaus. Xa sasiye kuphulaphula enye intetho ebaleni, sabona iqela labantu ababehleli bodwa, bengenzi ngendlela eqhelekileyo yaseBrazil yokuphuzana koodade esidleleni, nokuxhawulana kwabazalwana. Kwakutheni?
Babengabazalwana bethu abasuka kwindawo yabantu abaneqhenqa ekumahlathi ashinyeneyo aseAmazon. Babehlala bodwa ukuze bangosuleli abanye. Nakuba kunjalo, bazichukumisa iintliziyo zethu, asinakuze silulibale uvuyo olwalubonakala ebusweni babo! Ayinyaniso ngokwenene amazwi kaIsaya athi: “Abakhonzi bam baya kumemelela ngovuyo ngenxa yemeko elungileyo yentliziyo.”—Isa. 65:14.
UBOMI OBANELISAYO NOBUNENJONGO
SinoLorraine sikhe sicinge ngale minyaka ingaphezu kwe-60 sisenkonzweni kaYehova. Sivuyiswa yindlela esiye sasikelelwa ngayo ngenxa yokuvumela uYehova asikhokele kwintlangano yakhe. Nakuba ngoku ndingasakwazi ukutyelela amanye amazwe njengangaphambili, ndisebenza kwisebe elincedisa iQumrhu Elilawulayo, kwiKomiti yabaNxibelelanisi nakwiKomiti yeNkonzo. Ndilixabisa kakhulu ilungelo endilifumeneyo lokuxhasa abazalwana abasehlabathini lonke ngale ndlela. Kuhlala kusimangalisa ukubona abafana neentokazi bethontelana ukungena kwinkonzo yexesha elizeleyo njengoIsaya owathi: “Ndikho! Thuma mna.” (Isa. 6:8) Aba bakhonzi bakaThixo bangqina ubunyaniso bamazwi balaa mveleli wesiphaluka wakha wathi kum: “Ngenela inkonzo yexesha elizeleyo. Akwazi apho iya kukhokelela khona.”
^ isiqe. 20 Ukuze ufunde ngebali lobomi laba bazalwana, funda ezi Mboniselo zilandelayo: uThomas J. Sullivan (Agasti 15, 1965 yesiNgesi); uKlaus Jensen (Oktobha 15, 1969 yesiNgesi); uMax Larson (Septemba 1, 1989); uHugo Riemer (Septemba 15, 1964 yesiNgesi); noGrant Suiter (Septemba 1, 1983 yesiNgesi).


text:
Samuel Edward Krune Mqhayi
Amagqabantshintshi okukhula kwakhe[tshintsha | edit source]
USamuel Edward Krune Mqhayi ngumbhali weencwadi nemibongo yesiNtu eliqela eyaziwayo nethandwayo kakhulu ngabantu.Wathi wazalelwa kwiNtili yeTyhume, kwaGqumahashe ngomhla wokuqala kweyoMnga ngomnyaka wamawaka alishumi elinesibhozo namashumi asixhenxe anesihlanu (1 Disemba 1875).Ukhule engumfana okrelekrele nosithandayo kakhulu isikolo. Uthe xa enethoba leminyaka wayokuihlala nomalume wakhe, uNzanzana Mqhayi, kwiilali zakuKhobonqane, kuCentane. Apho ke ufike wafunda kakhulu ngamasiko, iindlela zesiNtu nehlobo ephila ngalo imiDaka yakowethu. Ebehamba iinkundla zakomkhulu efunda lukhulu ngamasiko. Nothando lwakhe lokubhala ke luvele ngeli lixa kuba ebethi naxa esalusa namanye amakhwenkwe athi akubona incwadi okanye iphepha elibhaliweyo alichole alifunde. Wakunonophela ke ukubhala ekuxabise ngolona hlobo lumangalisayo de wayokuqabelisa amabanga akhe ophakamileyo emfundo, waqeqeshelwa ubutitshala eLovedale, eDikeni. Uxelenge kwalapho eLovedale njengomhlohli okwethutyane ze wemka wayokuxelenga kwelaseMonti. Nangona wayehlohla nje okaMqhayi wayengayithando kuyaphi imfundiso yaseNtshona, ebethelela ngamandla ukufundiswa kwembali yabaNtsundu. Uqale ukubhala ngokuthi emana ethumela amanqaku kwiphephandaba lesiXhosa, IZwi Labantu. Amanqaku akhe okuqala aquka abe “Ngelizwe lamaNdlambe” nango “Ntsikana” namanye aninzi. Waziwe ngabaninzi nje nge "Mbongi yeSizwe" njengoko ebongwa ngumfo kaJolobe kwincadi yabafundi bebanga leshumi, u"Vukani Madoda Kusile". Emva koko ubhale uthotho lwemibongo kunye neenoveli ezakhayo nezizele ziimfundiso. Umqulu wakhe wokuqala wemibongo obizwa "Imihobe nemiBongo" uphume ngowe- 1927 uquka kuwo nomhobe weli uNkosi sikelel'iAfrika [1].
Ulandulele eli ngomhla wamashumi amabini anesithoba kweyeKhala ngomnyaka wamawaka alishumi elinesithoba namashumi amane anesihlanu (29 Julayi 1945)ze wayokubekwa kwikhaya lakhe lokugqibela kuNtab'ozuko kude kufuphi, eQonce. Ushiye ngasemva uthotho lwemiqulu neemfundiso eziyokuhlala zingumzila ongenakulibaleka noyakulandelwa zizizukulwana nezizukulwana eziNtsundu.
References[tshintsha | edit source]
External links[tshintsha | edit source]
- "S.E.K. MQHAYI - A CALL TO ARMS". Kagablog. October 3, 2007. http://kaganof.com/kagablog/2007/10/03/sek-mqhayi-a-call-to-arms/. Retrieved 2008-04-19.


text:
ISAHLUKO SAMASHUMI AMABINI ANESIBINI
Wanyaniseka Xa Wayevavanywa
1, 2. Yintoni ekusenokwenzeka ukuba uPetros wayeyinqwenela ngoxa uYesu wayethetha eKapernahum, kodwa kwenzeka ntoni?
UPETROS wayekhangele kubantu ababephulaphule uYesu exhalabile. Babekwindlu yesikhungu eKapernahum. Ikhaya likaPetros lalikule dolophu; ishishini lakhe lokuloba lalikunxweme loLwandle lwaseGalili; abahlobo bakhe abaninzi, izalamane noogxa bakhe kwezoshishino babehlala apha. Sinokuqiniseka ukuba uPetros wayefuna abantu bedolophu yakowabo bambone uYesu ngendlela yena awayembona ngayo, baze bakuvuyele njengaye ukufunda ngoBukumkani bukaThixo koyena mfundisi ubalaseleyo. Kodwa ke yayingazukwenzeka loo nto.
2 Abantu abaninzi abazange baphulaphule. Abanye babembombozela, bephikisa isigidimi sikaYesu. Eyona nto yamkhathaza kakhulu uPetros yindlela abasabela ngayo abanye abafundi bakaYesu. Babengasakuvuyeli ukufunda inyaniso. Babebonakala becaphukile. Abanye bade balikhupha latsola elokuba intetho kaYesu yayisothusa. Bemka kuloo ndlu yesikhungu kuba bengasafuni ukuphulaphula
3. Ukholo lukaPetros lwamnceda wenza ntoni kumatyeli amaninzi?
3 Elo yaba lixesha elinzima kuPetros nabanye abapostile. UPetros wayengayiqondi kakuhle into eyafundiswa nguYesu ngaloo mini. Wayesiqonda isizathu sokuba intetho kaYesu ibonakale ikhubekisa xa uyikha phezulu. Wayeza kwenza ntoni yena? Esi yayingesosihlandlo sokuqala kuvavanywa ukunyaniseka kwakhe kwiNkosi yakhe, ingesiso nesokugqibela. Makhe sibone indlela olwamnceda ngayo ukholo lwakhe wakwazi ukumelana nokuvavanywa okunjalo waza wahlala enyanisekile.
Wanyaniseka Xa Abanye Bengazange Banyaniseke
4, 5. UYesu wazenza njani izinto ezahluke ngokupheleleyo kwezo abantu babezilindele?
4 UPetros wayesoloko emangaliswa nguYesu. Izihlandlo ezininzi iNkosi yakhe yayithetha ize yenze izinto ezahluke ngokupheleleyo kwizinto ezazilindelwe ngabantu. Kusuku nje olungaphambi kolo, uYesu wondla amawaka abantu ngokungummangaliso. Ngenxa yoko bazama ukumenza ukumkani. Kodwa wamangalisa abaninzi xa wabaleka waza wayalela abafundi bakhe ukuba bakhwele isikhephe baye eKapernahum. Njengoko abafundi babebheqa isikhephe sabo ebusuku, uYesu wabamangalisa kwakhona ngokuhamba kuLwandle lwaseGalili olwalulwatyuza, efundisa uPetros isifundo esibalulekileyo ngokuba nokholo.
5 Ngentsasa elandelayo, bafumanisa ukuba ezo zihlwele zaziye zabalandela. Kuyacaca ukuba abantu babemlandela uYesu kuba befuna abenzele okunye ukutya ngokungummangaliso, kungekhona kuba befuna ukuva inyaniso. UYesu wabakhalimela ngenxa yokuthanda kwabo izinto eziphathekayo. (Yoh. 6:25-27) Loo ngxoxo yaqhubeka kwindlu yesikhungu eKapernahum, apho uYesu wathetha into ababengayilindelanga ukuze abafundise inyaniso ebalulekileyo kodwa ekunzima ukuyiqonda.
6. UYesu wenza wuphi umzekeliso, yaye basabela njani abo babemphulaphule?
6 UYesu wayefuna abo bantu bangamboni njengomthombo wokutya nje kuphela, kodwa njengelungiselelo lezinto zokomoya elivela kuThixo, lowo ubomi nokufa kwakhe kwakuza kuvulela abantu ithuba lokuphila ngonaphakade. Ngoko wabenzela umzekeliso ezithelekisa nemana, isonka somhla kaMoses esehla sivela ezulwini. Bathi abanye besakuphikisa, wasebenzisa umzekeliso owawusithi kwakufuneka batye inyama negazi lakhe ukuze bafumane ubomi. Hayi ke abantu bachasa nangakumbi. Abanye bathi: “Le ntetho iyothusa; ngubani na onako ukuyiphulaphula?” Uninzi lwabafundi bakhe lwayeka ukumlandela. *
7, 8. (a) Yintoni awayengekayiqondi uPetros ngendima kaYesu? (b) UPetros wawuphendula njani umbuzo kaYesu awawubuza abapostile?
7 Wayeza kwenza ntoni uPetros? Ufanele ukuba naye ayembhidile amazwi kaYesu. Wayengekayiqondi into yokuba uYesu kwakufuneka afe ukuze enze intando kaThixo. Kodwa ngaba naye walingeka ukuba ayeke ukulandela uYesu, njengaloo mawexu-wexu abafundi abashiya uYesu ngaloo mini? Akunjalo; uPetros wayenento ebalulekileyo eyayimenza ahluke kuloo madoda. Yayiyintoni leyo?
8 UYesu waphethukela kubafundi bakhe waza wathi: “Ngaba nani nifuna ukumka?” (Yoh. 6:67) Wayethetha nabapostile abali-12 kodwa kwaphendula uPetros. Phofu ke kwakusoloko kuphendula yena. Mhlawumbi wayengoyena mdala kubo. Nguye owayesoloko ethetha kweloo qela, kuyabonakala ukuba wayengoyiki ukuthetha nantoni na esengqondweni yakhe. Kodwa ngesi sihlandlo wathetha amazwi amnandi esiya kuhlala siwakhumbula: “Nkosi, siya kumka siye kubani na? Nguwe onamazwi obomi obungunaphakade.”
9. UPetros wabonisa njani ukuba unyanisekile kuYesu?
9 Ngaba loo mazwi akayichukumisi intliziyo yakho? Ukuba nokholo kukaPetros kuYesu kwamnceda wavelisa uphawu olubalulekileyo
Kufuneka sinyaniseke kwiimfundiso zikaYesu, enoba zahlukile koko besikulindele okanye koko sikuthandayo
10. Singakuxelisa njani ukunyaniseka kukaPetros namhlanje?
10 Ngaba leyo yindlela ovakalelwa ngayo nawe? Okulusizi kukuba namhlanje abantu abaninzi abathi bayamthanda uYesu bayasilela kolu phawu lokunyaniseka. Ukuba sinyaniseke ngokwenene kuKristu kufuneka sibe nembono efanayo nekaPetros ngeemfundiso zikaYesu. Kufuneka sizifunde, siziqonde kakuhle size siphile ngazo nokuba zahlukile kwizinto esizilindeleyo okanye esizithandayo. Ubomi obungunaphakade afuna sibufumane uYesu, siya kubufumana kuphela xa sinyanisekile.
Wanyaniseka Xa Wayelulekwa
11. UYesu wabasa phi abafundi bakhe? (Funda nombhalo osemazantsi.)
11 Kungekudala emva koko, uYesu wahamba nabapostile nabafundi bakhe baya ngasentla. Incopho enekhephu yeNtaba yeHermon, eyayisemantla eLizwe Lesithembiso, maxa wambi yayibonakala naxa ukuLwandle lwaseGalili. Loo ntaba yaya ibonakala ngathi iphakame kakhulu njengoko elo qela lalisiya lisondela lihamba ngendlela eyayidlula kwiidolophana ezingaseKesareya yaseFilipi. * Ekule ndawo iphakamileyo eyayimenza alibone kakuhle iLizwe Lesithembiso elisemazantsi, uYesu wabuza abalandeli bakhe umbuzo obalulekileyo.
12, 13. (a) Kwakutheni ukuze uYesu afune ukwazi ukuba izihlwele zithi ungubani? (b) Amazwi uPetros awawathetha kuYesu, asibonisa njani ukuba wayenokholo lokwenene?
12 UYesu wababuza lo mbuzo: “Izihlwele zithi ndingubani na?” Sinokuba nomfanekiso-ngqondweni kaPetros ekhangele uYesu emehlweni aze aphawule ububele nobulumko obungaqhelekanga beNkosi yakhe. UYesu wayenomdla wokwazi izigqibo abafikelela kuzo abantu ngenxa yezinto ababezibona nababeziva. Xa babephendula lo mbuzo, abafundi bakaYesu bacaphula izinto ezazidla ngokuthethwa ngabantu ngaye. Kodwa ke uYesu wayefuna ukwazi okungakumbi. Ngaba nabapostile bakhe babengamazi kakuhle? Wababuza wathi: “Ke nina nithi ndingubani na?”
13 Kwakhona yaba nguPetros owakhawuleza waphendula. Wasichaza ngokucacileyo isigqibo ababefikelele kuso abaninzi babo. Wathi: “UnguKristu uNyana woThixo ophilayo.” Sinokuba nomfanekiso-ngqondweni kaYesu encunyiswa yimpendulo kaPetros aze amncome. UYesu wakhumbuza uPetros ukuba yayinguYehova uThixo
14. UYesu wamnika liphi ilungelo elibalulekileyo uPetros?
14 Lo Kristu ngulowo isiprofeto sakudala sasithe lilitye elaliya kugatywa ngabaninzi. (INdu. 118:22; Luka 20:17) Ecinga ngezo ziprofeto, uYesu wachaza ukuba uYehova wayeza kuseka ibandla kanye phezu kwelo litye okanye ulwalwa olwalusalathwa nguPetros. Emva koko wamnika amalungelo abalulekileyo kwelo bandla. Akazange amenze mkhulu kunabanye abapostile njengoko abanye becinga, kodwa wamnika iimbopheleleko. Wanika uPetros “izitshixo zobukumkani.” (Mat. 16:19) UPetros wayeza kuvulela iintlobo zabantu ezintathu umnyango wokungena kuBukumkani bukaThixo
15. Yintoni eyabangela uPetros ukuba akhalimele uYesu, yaye wathetha waphi amazwi?
15 Noko ke, uYesu wathi abo banikwe okuninzi kuya kufunwa okungakumbi kubo yaye ubunyaniso baloo mazwi bubonakala kakuhle kwimeko kaPetros. (Luka 12:48) UYesu waqhubeka etyhila iinyaniso ezibalulekileyo ngoMesiya, ezaziquka ukubandezeleka nokufa kwakhe okwakuza kwenzeka eYerusalem. UPetros wakhathazeka esakuva ezo zinto. Wambizela bucala uYesu waza wamkhalimela, esithi, “Yiba nobubele kuwe, Nkosi; akuyi kuba nesi siphelo konke konke.”
16. UYesu wamlungisa njani uPetros, yaye thina sifumana siphi isifundo kumazwi kaYesu?
16 Ngokuqinisekileyo uPetros wayeneenjongo ezintle, ngoko ke imele ikuba yamothusa impendulo kaYesu. Wamnikela umva uPetros, waza wakhangela kwabanye abafundi
17. Wayethetha ukuthini xa uYesu wathi kuPetros “suka uye emva kwam”?
17 UPetros umele ukuba wayesazi ukuba uYesu wayengathethi ukuba unguSathana uMtyholi. Kaloku uYesu akazange athethe noPetros ngendlela awathetha ngayo noSathana. UYesu wathi kuSathana: “Hamb’ umke”; ngoxa kuPetros wathi: “Suka uye emva kwam.” (Mat. 4:10) UYesu akazange amlahle lo mpostile awayebona iimpawu ezintle kuye, kunoko walungisa nje indlela awayecinga ngayo. Akukho nzima ukubona ukuba uPetros kwakufuneka ayeke ukuba ngumqobo phambi kweNkosi yakhe aze abe ngumlandeli wayo.
Kungokuthobeka nokwamkela uqeqesho nokufunda kulo, apho sinokusondelelana noYesu Kristu noYise, uYehova uThixo
18. UPetros wakubonisa njani ukunyaniseka, ibe sinokumxelisa njani?
18 Ngaba uPetros waxambulisana naye okanye waba nomsindo? Akunjalo; wathobeka waza wamkela isiluleko. Kwakhona wabonisa ukunyaniseka. Bonke abalandeli bakaKristu kuye kufuneke balulekwe ngamaxesha athile. Siya kukwazi ukuqhubeka sisondela kuYesu Kristu nakuYise uYehova uThixo, kuphela xa siyamkela ngokuthobeka size sifunde kwingqeqesho.
Ukunyaniseka Kwakhe Kuyavuzwa
19. UYesu wathetha waphi amazwi othusayo, ibe yintoni ekusenokwenzeka ukuba uPetros wayezibuza yona?
19 Akuzange kube kudala uYesu wathetha enye into eyothusayo: “Inene ndithi kuni kukho abathile kwabo bemi apha abangayi kungcamla kufa konke konke de kuqala bambone uNyana womntu esiza esebukumkanini bakhe.” (Mat. 16:28) Ngokuqinisekileyo umele ukuba waba nomdla kuloo mazwi uPetros. Wayethetha ukuthini uYesu? Mhlawumbi uPetros wayezibuza ukuba isiluleko esiqatha awayegqiba ukusifumana sasingazi kumenza aphoswe ngaloo malungelo kusini na.
20, 21. (a) Khawuchaze umbono owabonwa nguPetros. (b) Incoko eyayiphakathi kukaYesu kunye nabantu ababini yanceda njani ekulungiseni uPetros?
20 Noko ke, mayela neveki kamva uYesu wathabatha uYakobi, uYohane noPetros baya ‘kwintaba ephakamileyo,’ mhlawumbi iNtaba yeHermon, eyayimalunga nomgama weekhilomitha ezimbalwa ukusuka apho. Inokuba kwakusebusuku, kuba la madoda mathathu ayesozela. Kodwa ke njengoko wayethandaza uYesu, kwenzeka into ethile eyenza kwaphela nobo buthongo.
21 UYesu wenziwa kumila kumbi phambi kwabo. Ubuso bakhe baqalisa ukuba nobuqaqawuli, babengezela ngathi lilanga. Nempahla yakhe yayimhlophe qhwa. Kwabonakala abantu ababini ababekunye noYesu, omnye wayemela uMoses omnye emela uEliya. Bathetha naye ‘ngokumka kwakhe okwakuza kwenzeka eYerusalem’
22, 23. (a) UPetros wakubonakalisa njani ukuba nehlombe nobubele? (b) UPetros, uYakobi noYohane bafumana wuphi omnye umvuzo ngobo busuku?
22 UPetros waziva enyanzelekile ukuba abe nenxaxheba ngandlela ithile kulo mbono ungaqhelekanga. Kwabonakala ngathi uMoses noEliya babemshiya uYesu. UPetros wathi: “Myaleli, kuhle ngathi ukuba sibe lapha, ngoko masimise iintente ezintathu, enye ibe yeyakho, enye ibe yekaMoses ize enye ibe yekaEliya.” Aba banquli bakaYehova babini ababefe kudala babengazifuni iintente. UPetros wayengaziva ukuba wayesithini. Ngaba awutsaleleki kule ndoda inehlombe nobubele?
23 UPetros, uYakobi noYohane bafumana omnye umvuzo ngobo busuku. Kwabakho ilifu elathi vu phezu kwentaba. Kwavakala ilizwi kulo
24. (a) UPetros wangenelwa njani kukubona umbono wokwenziwa kumila kumbi? (b) Umbono wokwenziwa kumila kumbi unokusinceda njani?
24 Loo mbono wawubalulekile kuPetros
^ isiqe. 6 Kuyabonakala ukuba esi sihlwele sasilala neli sivuke neliya, xa uthelekisa indlela esasabela ngayo kula mazwi kaYesu nezinto esasizithethe kwiintsuku nje ezimbalwa ngaphambili, xa sathi uYesu wayengumprofeti ovela kuThixo.
^ isiqe. 11 Ukusuka kunxweme loLwandle lwaseGalili, olo hambo lwabathatha iikhilomitha ezingama-50 besuka kwiindawo eziimitha ezingama-210 ngaphantsi komphakamo wolwandle, ukuya kwindawo eziimitha ezingama-350 ngaphezu komphakamo wolwandle, kwimimandla ethi ndijonge.


text:
Isifundo 26
Sinokuzigcina Njani IiHolo Zethu ZoBukumkani Zikwimeko Entle?
Zonke iiHolo zoBukumkani zamaNgqina kaYehova zinegama elingcwele likaThixo. Ngenxa yoko, kulilungelo nenxalenye ebalulekileyo yonqulo lwethu ukuncedisa ekucoceni esi sakhiwo nokusenza sibukeke. Sonke sinokufak’ isandla.
Ukuzinikela ekucoceni emva kweentlanganiso. Emva kwentlanganiso nganye abazalwana noodade bacholachola amaphepha baze balungise izitulo ukuze bashiye iHolo yoBukumkani icocekile. Bayicoca yonke kanye ngeveki. Lo msebenzi ukhokelwa ngumdala okanye isicaka solungiselelo, esidla ngokujonga izinto ezimele zenziwe. Kuxhomekeka kwizinto eziza kwenziwa, kodwa amatsha-ntliziyo ayatshayela, akorobhe, asuse uthuli, alungise izitulo, acoce izindlu zangasese, acoce iifestile nezipili, alahle inkunkuma okanye acoce umphandle weHolo. Kanye ngonyaka kubekwa usuku ekuza kuthi ngalo icocwe ngokucokisekileyo. Xa sicoca nabantwana bethu, sibafundisa ukuhlonipha indawo yethu yonqulo.—INtshumayeli 5:1.
Faka isandla ekulungiseni nantoni na. Nyaka ngamnye iHolo yoBukumkani ihlolisiswa ngaphakathi nangaphandle. Olu hlolisiso lubangela ukuba kulungiswe izinto ezonakalayo ukuze iHolo ihlale ibukeka nokuze kuphetshwe iindleko ezingeyomfuneko. (2 Kronike 24:13; 34:10) IHolo yoBukumkani ecocekileyo negcinwe kakuhle iyakufanelekela ukuba kunqulelwe uThixo kuyo. Ngokuba nenxaxheba kulo msebenzi sibonisa indlela esimthanda ngayo uYehova nendawo esimnqulela kuyo. (INdumiso 122:1) Oku kubangela abamelwane batsaleleke kunqulo lwethu.—2 Korinte 6:3.
Kutheni singafanele singayisi so indawo esinqula kuyo?
Ngawaphi amalungiselelo enziwayo ukuze iHolo yoBukumkani ihlale icocekile?
Funda Okungakumbi
Kwenziwa Ntoni Kwiintlanganiso ZamaNgqina KaYehova?
Funda ngendlela esinqula ngayo.


text:
NOVEMBA 18, 2013
EHLABATHINI LONKE
Ningabalibali Abo Basentolongweni
I-Article 18 ye-International Covenant on Civil and Political Rights * ithi, wonke umntu “unelungelo lokuba nenkululeko yokucinga, yesazela neyonqulo.” Kwamanye amazwe amaNgqina kaYehova aye avalelwe ezintolongweni okanye aphathwe kakubi kuba nje esebenzisa eli lungelo. Uninzi lwaba bavalelwayo ngabafana abaye abavuma ukuya emkhosini ngenxa yezazela zabo. Abanye babanjwa kuba nje bengamaNgqina.
Le mpatho-mbi ayiwenzi angathembeki amaNgqina kaYehova kunqulo lwawo. Kunoko, ibhenca oorhulumente abangawahloneliyo amalungelo abantu. Apha ngezantsi kuboniswe amazwe aye avalela amaNgqina kaYehova nenani labavalelweyo kwilizwe ngalinye.
Uludwe lwabo bebesele bevalelwe ngoNovemba 12, 2013
E-ERITREA
Ingxelo yakutshanje ibonisa ukuba amadoda namabhinqa angamaNgqina kaYehova ayi-52 athothoza kwiimeko ezinzima entolongweni. Nangona engekho amaNgqina amangalelwe ngokusemthethweni okanye asiwa enkundleni, abanjwe kuba izazela zawo zingawavumeli ukuba aye emkhosini okanye ngenxa yezinye izizathu ezingachazwanga. UPaulos Eyassu, uIsaac Mogos noNegede Teklemariam baye babanjwa iminyaka ephantse ibeyi-20 ukususela ngoSeptemba 24, 1994, kuba izazela zabo zingabavumeli ukuba baye emkhosini. UMisghina Gebretinsae noYohannes Haile, amaNgqina kaYehova amabini ayeneminyaka engaphezu kweyi-60, afela entolongweni. Oko iEritrea yaba lilizwe elizimeleyo ngo-1993, ibisoloko ivalela, ixhaphaza ize iphathe kakubi amaNgqina kaYehova.
KUMZANTSI KOREA
Sithethanje abafana abangamaNgqina abayi-599 bagwetywe iinyanga eziyi-18 ngapha kwezitshixo kuba bengavumi ukuya emkhosini ngenxa yezazela zabo. Ukususela kwixesha leMfazwe yaseKorea ukuza kuthi ga namhlanje, uMzantsi Korea uye wabarhuqel’ enkundleni abafana abangamaNgqina abangavumiyo ukuya emkhosini, ibe awukabi nasisombululo kule ngxaki. Ebudeni beli xesha, uMzantsi Korea uye wagweba amaNgqina ayi-17 549, ibe xa idityanisiwe iminyaka agwetywe yona iyi-34 100. UMzantsi Korea uye wasilela ukuhambisana nesivumelwano osenze namazwe ngamazwe, ibe uye awavuma ukuhlonela amalungelo abantu abangavumiyo ukuya emkhosini ngenxa yezazela zabo. Ukuze ufumane inkcazelo engakumbi funda inqaku elithi Abantu Ehlabathini Bakhalela Impatho-mbi KuMzantsi Korea.
ENAGORNO-KARABAKH
Omnye umfana oliNgqina oneminyaka eyi-20 usentolongweni kuba engavumi ukuya emkhosini ngenxa yesazela sakhe yaye ilizwe ahlala kulo iNagorno-Karabakh alinayo imisebenzi umntu anokukhetha ukuyenza endaweni yokuya emkhosini. NgoDisemba 30, 2011, wagwetywa iinyanga eziyi-30 entolongweni yaye ngoJanuwari 29, 2013 isicelo sakhe sokukhululwa phantsi kwemiqathango sakhatywa. Lo mfana uyagula, ngoko kuye kwenziwa isicelo sokuba akhululwe ngenxa yokukhathazwa yimpilo, naso esi isicelo siye sakhatywa ngawo omane ngamagunya entolongo.
ESINGAPORE
Urhulumente waseSingapore uyabanyanzela abemi balapho ukuba baye emkhosini ibe akawakhathalelanga amalungelo abo balayo ukuya kuba izazela zabo zingabavumeli. Abafana abayi-18 abakhonza namaNgqina kaYehova nabangafuniyo ukuya emkhosini kuba bethobela iBhayibhile bathothoza iinyanga eziyi-39 kwintolongo yomkhosi. Elinye iNgqina liye lakhululwa ngoAgasti 2013 emva konyaka lingaphaya kwezitshixo ngenxa yokwala ukuya emkhosini.
ETURKMENISTAN
Sithethanje amadoda asithoba angamaNgqina asentolongweni eTurkmenistan. Asibhozo kuwo abanjelwe ukungavumi ukuya emkhosini ukanti enye yona ibanjwe ngezityholo zobuxoki. La madoda agwetywe iinyanga eziyi-12 ukuya kweziyi-24 ibe adla ngobethwa kanobomi ngoonogada basentolongweni namajoni. Naxa bekhululwe badla ngokuphinda babanjelwe into efanayo kusithiwa baneenkani baze baphathwe qatha nangakumbi kunakuqala.
^ isiqe. 2 Funda i-Article 18 ye-United Nations Universal Declaration of Human Rights, ne-Article 9 ye-European Convention on Human Rights.


text:
Matshi 7-13
ESTERE 6-10
Ingoma 131 Nomthandazo
Amazwi Okuvula (imiz. 3 nangaphantsi)
UBUTYEBI OBUPHUMA ELIZWINI LIKATHIXO
“UEstere Wazincama Ngenxa KaYehova Nabantu Bakhe”: (imiz. 10)
Est 8:3, 4—Nangona uEstere wayesindile, wabeka ubomi bakhe esichengeni ngenxa yabanye (ia 142-143 ¶24-25)
Est 8:5—UEstere wayesebenzisa ubuchule xa eqhubana noAhaswerosi (w06 3/1 11 ¶8)
Est 8:17—Abantu abaninzi baguqukela ebuYudeni (w06 3/1 11 ¶3)
-
Ukwemba Ubuncwane ObuseBhayibhileni: (imiz. 8)
Est 8:1, 2—Xa wayeza kufa uYakobi, sazaliseka njani isiprofeto sakhe esingoBhenjamin owayeza ‘kwahlula amaxhoba ngokuhlwa’? (ia ibhokisi ekwiphepha 142)
Est 9:10, 15, 16—Ekubeni lo myalelo wawukwagunyazisa ukuphangwa kwamaxhoba, kwakutheni ukuze amaYuda angaphangi? (w06 3/1 11 ¶4)
Yintoni endiyifundileyo ngoYehova kufundo lweBhayibhile lwale veki?
Ziziphi iingongoma kufundo lweBhayibhile lwale veki endinokuzisebenzisa entsimini?
-
Ufundo LweBhayibhile: Est 8:1-9 (imiz. 4 nangaphantsi)
YIKHUTHALELE INTSIMI
Lungiselela Iintshumayelo Zale Nyanga: (imiz. 15) Ingxubusho. Dlala ividiyo yentshumayelo nganye onokuyisebenzisa uze emva koko uxubushe iingongoma eziphambili. Emva koko, xubusha inqaku elithi “Ukuphucula Ubuchule Bethu Bokushumayela—Zenzele Eyakho Intshumayelo.”
INDLELA YOKUPHILA YAMAKRISTU
Ingoma 118
“Zamkele Iindwendwe Zethu”: (imiz. 15) Ingxubusho. Cela abavakalisi babalise amava amnandi abaye bawafumana ngenxa yokuba bamkela iindwendwe ezazize kwiSikhumbuzo sonyaka odlulileyo. Makwenziwe umboniso omnye waloo mava.
ISifundo SeBhayibhile Sebandla: ia isahl. 10 ¶12-21 nempinda yesahluko (imiz. 30)
Impinda Yeentlanganiso Elandelwa Ngamagqabantshintshi Eentlanganiso Zeveki Elandelayo (imiz. 3)
Ingoma 147 Nomthandazo


text:
IBALI LOBOMI
Kundincedile Ukuhamba Nezilumko
NGENYE intsasa eBrookings eseSouth Dakota, eMerika, ndeva ngomoya obandayo ukuba ikho into ezayo. Ndatsho ndaqonda ukuba kungekudala kuza ingqele eqhaqhazelisa amazinyo. Kodwa ke, uya kothuswa kukwazi ukuba kuyo yonke loo nto, imbinana yethu yayiqhaqhazela kubuhlanti obungabaswanga. Sasimi phambi kwendawo ekwakusezwa kuyo imfuyo, ithe gabhu ngamanzi abanda ceke! Makhe ndinibalisele ngemvelaphi yam ukuze niqonde ukuba kwakusenzeka ntoni.
UKUKHULA KWAM
Ndazalwa ngoMatshi 7, 1936, ndiligqibelo kubantwana abane. Sasihlala kwifama encinane ekwimpuma yeSouth Dakota. Umsebenzi wasefama wawubalulekile ekhaya, kodwa ikho nenye into eyayibaluleke ngakumbi. Abazali bam babhaptizwa ngo-1934. Babezinikele kuBawo wethu osezulwini, uYehova, ngoko ukwenza ukuthanda kwakhe kwaba yeyona nto iphambili kubo. Utata, uClarence, wayesisicaka sebandla (ngoku sibizwa ngokuba ngumnxibelelanisi wequmrhu labadala) kwibandla lethu elincinane laseConde, eSouth Dakota, ibe kamva utat’ omdala uAlfred, naye waba siso.
Ukubakho kwiintlanganiso nokuya kwindlu ngendlu ukuze sixelele abantu ngethemba elimangalisayo esinalo kwakusisonka semihla ngemihla ekhaya. Izinto esazifunda kubazali bam, nendlela abasiqeqesha ngayo yahlala kuthi. Mna nodadewethu, uDorothy, saba ngabavakalisi boBukumkani sineminyaka emithandathu. Ngo-1943, ndabhalisa kwiSikolo Sobulungiseleli Sobuthixo, esasisandul’ ukufakwa kwiintlanganiso zethu.
Iindibano zazibalulekile kubomi bethu. UMzalwan’ uGrant Suiter wayesisithethi esityeleleyo kwindibano ka-1949 eSioux Falls, eSouth Dakota. Ndisayikhumbula intetho yakhe eyayisithi, “Ixesha Limkile Kunokuba Ucinga!” Wagxininisa into yokuba onke amaKristu azahluleleyo kufuneka abusebenzise bonke ubomi bawo ukuze avakalise iindaba ezilungileyo zoBukumkani BukaThixo obulawulayo. Loo nto yandenza ndafuna ukuzinikezela kuYehova. Kwindibano yesiphaluka elandelayo, eBrookings, ndazifumana ndikobaa buhlanti bubandayo bendithethe ngabo ekuqaleni, ndilinde ukubhaptizwa. KwakungoNovemba 12 1949 sibane, size kubhaptizelwa kulaa ndawo yentsimbi zaziselela kuyo izilwanyana.
Emva koko ndazixelela ukuba ndifuna ukuba nguvulindlela. Ndaqalisa ubuvulindlela ngoJanuwari 1 1952, ndineminyaka eyi-15. IBhayibhile ithi: “Ohamba nezilumko uya kuba sisilumko naye,” ibe zininzi izilumko entsatsheni yam ezasixhasayo isigqibo sokuba ndibe nguvulindlela. (IMize. 13:20) Mna notat’ omdala, uJulius, owayeneminyaka eyi-60 ubudala, saba ngoovulindlela kunye. Nangona wayemdala kakhulu kum, kwakumnandi ukusebenza naye entsimini. Ndafumana lukhulu kumava akhe. Kungekudala emva koko, noDorothy waba nguvulindlela.
ABAVELELI BESIPHALUKA ABABA NOMDLA KUM
Ebutsheni bam, abaveleli besiphaluka abaninzi namakhosikazi abo babefikela ekhaya. UJesse noLynn Cantwell bandinceda kakhulu. Ngabanye babantu abandenza ndagqiba ekubeni ndibe nguvulindlela. Umdla ababenawo kum wandenza ndanqwenela ukukhonza uYehova. Xa babekhonza amabandla akufutshane nathi, babedla ngokundicela ukuba ndihambe nabo entsimini. Kwakusiba mnandi kwaye ndandibuya ndakhekile!
Emva kwabo kwajikeleza uBud Miller nenkosikazi yakhe, uJoan. Ngoko ndandisele ndineminyaka eyi-18, ndabe ndifunwa emkhosini. Ekuqaleni ibhodi yomkhosi yandibhalisa ngendlela endandivakalelwa kukuba ayihambisani namazwi kaYesu athi abalandeli bakhe bamele bangathathi cala kwipolitiki. Ndandifuna ukushumayela iindaba ezilungileyo zoBukumkani. (Yoh. 15:19) Ndayicenga ukuba indifake kuluhlu lwabashumayeli.
Ndavuya xa uMzalwan’ uMiller wathi uza kundikhapha xa ndiyokuvela phambi kwebhodi yomkhosi. Wayengumntu olincoko, engoyiki ngokoyikiswa. Ukuhamba nendoda eyoyika uThixo nenobuntu obunjalo kwandenza ndazithemba nam! Ngenxa yaloo nto, ngasekupheleni kwehlobo lika-1954, loo bhodi yavuma ukuba ndingumshumayeli. Ndatsho ndafumana elinye ithuba lokukhonza uYehova.
Malunga nelo xesha kanye, ndabizwa eBheteli, ngelo xesha eyayibizwa ngokuba yiWatchtower Farm, iseStaten Island, eNew York. Ndafumana inyhweba yokukhonza apho iminyaka emalunga nemithathu. Ndafunda into eninzi apho kuba ndadibana ndaza ndasebenza nezilumko ezininzi.
INKONZO YASEBHETELI
Isitishi serediyo iWBBR sasikule fama iseStaten Island. Sasisetyenziswa ngamaNgqina KaYehova ukususela ngo-1924 ukuya ku-1957. Ayephakathi kwe-15 ne-20 amalungu entsapho yaseBheteli awayesebenza kule fama. Abaninzi kuthi babeseze ngobuso ezweni kwaye bengenamava. Kodwa sasinomthanjiswa ongumakad’ enetha, uEldon Woodworth. Wayesisilumko nyhani. Wayenomdla njengotata kuthi, ibe loo nto yasinceda sazinza entlanganweni. Xa ngamany’ amaxesha kwakusiba nzima ukunyamezela iimpazamo zabanye abazalwana, uMzalwan’ uWoodworth wayeye athi, “Ziyamangalisa izinto ezenziwa yiNkosi isebenzisa abantu abangafezekanga.”
Kwakhona saba nenyhweba yokusebenza noMzalwan’ uFrederick W. Franz. Wayesisilumko, ezazi kakuhle iZibhalo, ibe wayenomdla kuye ngamnye kuthi yaye loo nto yaba nefuthe kuthi sonke. Sasiphekelwa nguHarry Peterson; kwakulula ukusebenzisa le fani, kuneyona fani yakhe enguPapargyropoulos. Naye wayengumthanjiswa kwaye eyikhuthalele intsimi. Umzalwan’ uPeterson wayewenza kakuhle umsebenzi wakhe eBheteli, kodwa ke nentsimi wayengayonqeni. Wayedla ngokuhambisa amakhulu eemagazini zethu nyanga nganye. Wayesisisele senyathi xa kufikwa kwiZibhalo, ephendula imibuzo yethu emininzi.
NDIZUZILE KOODADE ABAZIZILUMKO
Izinto esasizilima zazinkonkxwa kwakule fama. Kwakusenziwa iinkonkxa ezimalunga ne-45 000 zeziqhamo nemifuno ngonyaka, kusenzelwa intsapho yaseBheteli. Ndandisebenza noEtta Huth, udade osisilumko ngokwenene. Yayinguye owayesazi izithako esifanele sizifake xa sinkonkxa ukutya. Xa ilixesha lokunkonkxa enyakeni, kwakufika oodade beze kuncedisa, ibe uEtta wayebabonisa indlela yokusebenza. Nangona uEtta wayenendima ebalulekileyo kumsebenzi wokunkonkxa, wayesoloko eyilumkele into yokuba abe ngumzekelo omhle wokuhlonela abazalwana abakhokelayo kuloo fama. Ndandimjonga njengomntu ekunokufundwa kuye le nto kuthiwa kukuzithoba kubuntloko obubekwe nguThixo.
Omnye woodade abaselula ababeman’ ukuncedisa ekunkonkxeni yayinguAngela Romano. Wayencedwe nguEtta xa wayesafika enyanisweni. Ngoko, xa ndandiseBheteli, ndadibana nesinye isilumkokazi, ibe ngoku ndineminyaka eyi-58 ndihamba naso. SinoAngie satshata ngoAprili 1958, ibe bekumnandi ukukhonza kunye kwizabelo eziliqela. Kuyo yonke loo minyaka, ukungagungqi kuka-Angie ekukhonzeni uYehova kuwenze waqina umtshato wethu. Usoloko eyintonga yam esekhosi nditsho nokuba sekunzima kangakanani.
ISABELO SOKUBA NGUMTHUNYWA WEVANGELI NOMSEBENZI WOKUHAMBAHAMBA
Xa izakhiwo zeWBBR ezaziseStaten Island zathengiswa ngo-1957, ndaya kukhonza kwiBheteli yaseBrooklyn kangangexeshana. Emva koko satshata noAngie, ndaphuma eBheteli, ibe kangangeminyaka emalunga nemithathu sasingoovulindlela eStaten Island. Kangangexeshana ndaphangela kwesiya sitishi serediyo sidala esasithengwe ngabanye abantu, ibe ngoku sasibizwa ngokuba yiWPOW.
SinoAngie sazimisela ukungazixakekisi ngezinto ezininzi ukuze sikwazi ukuya kukhonza naphi na apho sifunwa khona. Ngenxa yoko, ekuqaleni kuka-1961 sakwazi ukwamkela isabelo sokuba ngoovulindlela abakhethekileyo eFalls City, eNebraska. Sithe sisafika nje, samenywa ukuba siye kwiSikolo Sobulungiseleli SoBukumkani, ibe ngelo xesha sasithatha inyanga, siqhutywa eSouth Lansing, eNew York. Kwakumnandi esikolweni, ibe sasizimisele ukwenza izinto esizifunde apho xa sibuyela eNebraska. Sothuka sabanda sakufumana esinye isabelo—ukuba ngabathunywa bevangeli eCambodia! Kweli lizwe lihle kunene likuMzantsi-ntshona weAsia sabona izinto, seva izandi namavumba amyoli esasiqala ngqa ukuweva. Sasikufuna nyhani ukushumayela iindaba ezilungileyo apho.
Kodwa ke, zatshintsha izinto kwiipolitiki zelo lizwe, ibe kwafuneka siye kuMzantsi weVietnam. Okubuhlungu kukuba kwisithuba seminyaka emibini ndaqalisa ukugula kakhulu, ibe ndacetyiswa ukuba ndibuyele ekhaya. Kwathath’ ixesha ukuba ndiphinde ndibe semandleni, kodwa ndathi ndakuba nawo, sathath’ apho besiyeke khona nenkonzo yexesha elizeleyo.
NgoMatshi 1965 savavwa ngesabelo sokutyelela amabandla. Mna noAngie sachitha iminyaka eyi-33 kumsebenzi wesiphaluka nowesithili, ingakumbi kumalungiselelo endibano. Ndandizithanda iindibano, ngoko ndaxhelelwa eXhukwane xa ndancedisa ekuziququzeleleni. Kangangeminyaka emininzi sasikwisiXeko SaseNew York, ibe kwakuqhutywa iindibano ezininzi eYankee Stadium.
UKUBUYELA EBHETELI NOKUSEBENZA KWIZIKOLO ZENTLANGANO
Njengokuba kunjalo kwabaninzi abakwinkonzo ekhethekileyo yexesha elizeleyo, nathi sasilindwe zizabelo ezinzima nezibangel’ imincili. Ngokomzekelo, ngo-1995, ndacelwa ukuba ndifundise kwiSikolo Sokuqeqesha Abalungiseleli. Emva kweminyaka emithathu, sabizwa eBheteli. Ndavuya nyhani xa ndibuyela kwindawo endandiqale kuyo inkonzo ekhethekileyo yexesha elizeleyo kwiminyaka eyi-40 ngaphambili. Kangangexeshana, ndasebenza kwiSebe Lenkonzo ngoxa ndifundisa kwizikolo eziliqela. Ngo-2007 iQumrhu Elilawulayo lafaka izikolo eziqhutywa eBheteli phantsi kweSebe Lezikolo Zentlangano, ibe ndaba ngumveleli walo kangangeminyaka ethile.
Kutshanje kuye kwenziwa utshintsho olukhulu kwizikolo zentlangano. ISikolo Sabadala Bebandla saqaliswa ngo-2008. Kwiminyaka emibini eyalandelayo, bangaphezu kwe-12 000 abadala abafundiswa ePatterson nakwiBheteli yaseBrooklyn. Eso sikolo sisaqhubeka nangoku kwiindawo ezahlukeneyo, ibe siqhutywa ngabahlohli kwizikolo zentlangano abaqeqeshiweyo. Ngo-2010 iSikolo Sokuqeqesha Abalungiseleli satshintshwa igama sabizwa ngokuba siSikolo SeBhayibhile Sabazalwana Abangatshatanga, ibe kwaqaliswa esinye esitsha esibizwa ngokuba siSikolo SeBhayibhile Sezibini EzingamaKristu.
Ukususela kunyaka wenkonzo ka-2015, ezi zikolo zibini ziye zadityaniswa, zaba siSikolo Sabavangeli BoBukumkani. Kuso, kunokuya izibini ezitshatileyo, abazalwana abangatshatanga, noodade abangatshatanga. Baninzi abaye bavuya ehlabathini jikelele bakuva ukuba esi sikolo siza kuqhutywa kumasebe amaninzi. Kuvuyisa nyhani ukubona esanda amathuba okufumana imfundo evela kuThixo, ibe ndiyayibulela into yokuba ndibe nethuba lokudibana nabantu abaninzi abebeze kwezi zikolo.
Xa ndicinga ngobomi bam ukususela ngokuya ndandibhaptizwa kwibhafu yokuseza imfuyo ukuza kuthi ga ngoku, ndiyambulela uYehova ngezilumko eziye zandinceda kwindlela yenyaniso. Ezinye zazo bezingalingani nam ngeminyaka, kwaye ezinye bezinemvelaphi engafaniyo neyam. Kodwa bezimthanda ngaphakathi ezintliziyweni zazo uYehova. Loo nto yayibonakala kwizenzo zazo nakwindlela ezicinga ngayo. Kwintlangano kaYehova, zininzi izilumko esinokuhamba nazo. Mna ndihambe nazo, ibe indincedile loo nto.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
18 UYitro umbingeleli wakwaMidiyan, umkhwe kaMoses+ wakuva konke oko uThixo wakwenzela uMoses namaSirayeli abantu bakhe, indlela uYehova awamkhupha ngayo uSirayeli eYiputa.+
2 Ngoko uYitro, umkhwe kaMoses, wamthabatha uTsipora, umfazi kaMoses, emva kokuba wayemndulule,
3 noonyana bakhe bobabini,+ igama lomnye lalinguGershom,+ kuba wathi, “bendingumphambukeli ezweni lasemzini”;
4 yaye igama lomnye lalinguEliyezere,+ kuba wathi, “uTHIXO kabawo ube ngumncedi wam, wandihlangula ekreleni likaFaro.”+
5 UYitro, umkhwe kaMoses, weza noonyana bakhe nomfazi wakhe kuMoses entlango apho wayemise khona inkampu, entabeni kaTHIXO oyinyaniso.+
6 Ngoko wathumela ilizwi kuMoses, esithi: “Mna, Yitro,+ ongumkhwe wakho, ndize kuwe nomfazi wakho enoonyana bakhe bobabini.”
7 Ngoko nangoko uMoses waphuma waya kumhlangabeza umkhwe wakhe, waqubuda waza wamanga;+ babuzana impilo. Emva koko bangena ententeni.
8 UMoses wambalisela umkhwe wakhe konke awayekwenzile uYehova kuFaro nakwiYiputa ngenxa kaSirayeli,+ nabo bonke ubunzima obabahlelayo endleleni,+ nokuhlangulwa kwabo nguYehova.+
9 Wachulumanca uYitro ngako konke ukulunga akwenzileyo uYehova kuSirayeli ngokubahlangula esandleni samaYiputa.+
10 Wathi uYitro: “Makabongwe uYehova onihlanguleyo esandleni samaYiputa nasesandleni sikaFaro, obahlanguleyo abantu kwisandla samaYiputa.+
11 Ngoku ndiyazi ukuba uYehova mkhulu kunabo bonke abanye oothixo,+ njengoko kubonakele kuwo kanye lo mcimbi abaye babakhukhumalela ngawo.”
12 Wandula ke uYitro, umkhwe kaMoses, wamenzela uThixo umnikelo otshiswayo nemibingelelo;+ weza uAron namadoda amakhulu onke akwaSirayeli ukuze adle isonka nomkhwe kaMoses, phambi koTHIXO oyinyaniso.+
13 Kwathi ngemini elandelayo uMoses wahlala phantsi njengesiqhelo ukuze agwebe abantu,+ baza bema phambi koMoses abantu kususela kusasa kwada kwangokuhlwa.
14 Wakubona umkhwe kaMoses konke abekwenzela abantu. Ngoko wathi: “Hlobo luni lomsebenzi olu ulwenzela abantu? Kutheni le nto uhlala wedwa baze bonke abantu beme phambi kwakho kususela kusasa kude kuhlwe?”
15 Wathi uMoses kumkhwe wakhe: “Kungenxa yokuba abantu beza kum ukuze ndibabuzele kuThixo.+
16 Xa benesimangalo,+ bamele basizise kum ukuze ndigwebe phakathi kwelinye iqela nelinye, ndibazise izigqibo zikaTHIXO oyinyaniso nemithetho yakhe.”+
17 Wathi umkhwe kaMoses kuye: “Ayilungile le ndlela wenza ngayo.
18 Ngokuqinisekileyo uya kuphelelwa ngamandla, wena nesi sizwana unaso, kuba lo msebenzi ungumthwalo omkhulu kuwe.+ Akunakuwenza wedwa.+
19 Liphulaphule ke ilizwi lam.+ Ndiza kukucebisa, aze ke uThixo abe nawe.+ Wena yiba ngummeli wabantu phambi koTHIXO oyinyaniso,+ uzise izimangalo zabo kuTHIXO oyinyaniso.+
20 Uze ubalumkise ngemimiselo nemithetho,+ ubazise indlela abaya kuhamba ngayo nomsebenzi abaya kuwenza.+
21 Kodwa wena ufanele uzikhethele ebantwini bonke amadoda afanelekileyo,+ amoyikayo uThixo,+ amadoda akholosekileyo,+ ayithiyileyo ingeniso yokungekho sikweni;+ uze uwamise phezu kwabo, abe ziintloko zamawaka,+ neentloko zamakhulu, neentloko zamashumi ngamahlanu kwaneentloko zamashumi.+
22 Zimele zibagwebe abantu ngazo zonke izihlandlo ezifanelekileyo; zize ke amatyala amakhulu ziwazise kuwe,+ kodwa onke amatyala amancinane zowasingatha ngokwazo njengabagwebi. Ngoko zenzele khaphukhaphu umthwalo wakho, zize zona zikuthwalise.+
23 Ukuba uthe wayenza le nto, waza wakuyalela uThixo, ngokuqinisekileyo woba nako ukuma, size, ngapha koko, nesi sizwana sonke sifike endaweni yaso sinoxolo.”+
24 Ngoko nangoko uMoses waliphulaphula ilizwi lomkhwe wakhe waza wakwenza konke awakuthethayo.+
25 Wanyula ke uMoses amadoda afanelekileyo kuSirayeli ephela waza wawanika izikhundla zokuba ziintloko phezu kwabantu,+ aba ziintloko zamawaka, iintloko zamakhulu, iintloko zamashumi ngamahlanu neentloko zamashumi.
26 Yaye ayegweba amatyala abantu ngezihlandlo zonke ezifanelekileyo. Ityala elinzima ayelizisa kuMoses,+ kodwa onke amatyala amancinane ayewasingatha ngokwawo njengabagwebi.
27 Emva koko uMoses wampheleka umkhwe wakhe,+ waya ezweni lakowabo.
Yithumele
Yithumele
Eksodus 18
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=2&Chapter=18&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D18%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg